open-index/open-wikipedia-markdown huggingface dataset:
পূৰ্নানন্দ দত্ত

**পূৰ্ণানন্দ দত্ত** () অসমৰ এগৰাকী স্বাধীনতা সংগ্ৰামী। তেওঁৰ জন্ম হয় ১৯১২ চনৰ ৫ মাৰ্চত লক্ষীমপুৰ জিলাৰ ঢলপুৰত। তেখেতে ১৯৩২ চনত কংগ্ৰেছত যোগদান কৰিয়েই মহাত্মা গান্ধীৰ কঠোৰ আদৰ্শ মানি স্বাধীনতা আন্দোলনত জঁপিয়াই পৰে। ১৯৩৪-৩৫ চনৰ ২য় পৰ্যায়ৰ স্বাধীনতা সংগ্ৰামৰ পূৰ্ণ স্বৰাজৰ দাবিত হোৱা আইন অমান্য আন্দোলনত অংশ গ্ৰহণ কৰা সংগঠনৰ আন সদস্যৰ লগ হৈ তেখেতে খাদি প্ৰচলন, ৰাগীয়াল বস্তু, বিদেশী বস্ত্ৰ বৰ্জন আদিত আত্মনিয়োগ কৰে। ১৯৩৭ চনত সেৱাদলৰ কৰ্মীৰূপে ঘূৰি ফুৰোতে এবাৰ পুহমহীয়া জাৰৰ দিনত সোৱণশিৰি নদীৰ বালিত জুই পুৱাই ৰাতিটো পাৰ কৰিছিল। ১৯৪১ চনত মহাত্মা গান্ধীৰ নেতৃত্বত ৱাদ্ধাত হোৱা একক সত্যাগ্ৰহৰ লক্ষীমপুৰ ১৭ জনীয়া তালিকাত পূৰ্নানন্দ দত্তও এজন আছিল। সেই সত্যাগ্ৰহত গ্ৰেপ্তাৰ হৈ এবছৰ সশ্ৰম কাৰাদণ্ড খাটিছিল। তেখেতৰ চতুৰালিৰ বাবদ বৃটিছ চৰকাৰে এখন জেলৰ পৰা আন এখন জেললৈ স্থানান্তৰ কৰিছিল। ফকৰুদ্দিন আলি আহমেদৰ সৈতে তেখেতৰ সুসম্পৰ্ক আছিল। গান্ধীজীৰ বুনিয়াদী শিক্ষা পদ্ধতিৰ প্ৰচাৰ আৰু বুনিয়াদী সিক্ষাশ্ৰম স্থাপনৰ আধাৰত জিলাখনৰ বহু ঠাইত এল.পি স্কুল, হাইস্কুল আদি প্ৰতিষ্ঠা কৰিছিল। তেখেত মাধৱ দেৱ মহাবিদ্যালয়ৰ প্ৰতিষ্ঠাপক সম্পাদক আছিল। ১৯৬৯চনত মহকুমা পৰিষদৰ সভাপতি নিৰ্বাচিত হয়। ১৯৭২চনত বিধানসভাৰ নিৰ্বাচনত কংগ্ৰেছ দলৰ হৈ প্ৰতিদ্বন্দ্বিতা কৰিছিল যদিও পৰাজয় বৰণ কৰে। ১৯৭৩ চনৰ ৩১ মে তাৰিখে ভাৰতৰ প্ৰধানমন্ত্ৰীৰ হৈ সেই সময়ৰ অসমৰ মুখ্যমন্ত্ৰী শৰৎ চন্দ্ৰ সিংহই লক্ষীমপুৰ জিলাৰ ৫৬ গৰাকী মুক্তি যোদ্ধাক তাম্ৰপত্ৰ প্ৰদান কৰা সকলৰ ভিতৰত পূৰ্নানন্দ দত্তও এজন। ১৯৯৮ চনৰ ১২ জুলাইত এইজন মুক্তিযোদ্ধা স্বৰ্গগামী হয়।

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমৰ স্বাধীনতা সংগ্ৰামী
সৰস্বতী সন্মান

**সৰস্বতী সন্মান** () হৈছে ভাৰতীয় সংবিধানৰ অষ্টম অনুসূচীত উল্লেখিত ২২টা ভাষাৰ যিকোনো এটাত লিখিত শ্ৰেষ্ঠ কাব্য বা গদ্যৰ বাবে প্ৰদান কৰা এক উল্লেখযোগ্য সাহিত্য পুৰস্কাৰ। হিন্দু ধৰ্মৰ জ্ঞানৰ দেৱী সৰস্বতীৰ নামেৰে এই বঁটাৰ নামাকৰণ কৰা হৈছে।

কে কে বিৰলা ফাউণ্ডেচনে ১৯৯১ চনৰপৰা এই বঁটা প্ৰদানৰ আনুষ্ঠানিকতা আৰম্ভ কৰে। এই বঁটাৰ অংশ ৰূপে ১৫,০০,০০০ নগদ টকাৰে সৈতে এখন প্ৰমাণ পত্ৰ আৰু এটি ফলক প্ৰদান কৰা হয়। বিদগ্ধ পণ্ডিত আৰু প্ৰাক্তন বঁটা বিজয়ীৰে গঠিত এখন নিৰ্বাচনী সমিতিয়ে বঁটাৰ বাবে মনোনীত প্ৰাৰ্থী গৰাকীক বিগত দহ বছৰত প্ৰকাশিত তেওঁৰ সাহিত্য কৰ্মৰ ভিত্তিত এই বঁটাৰ বাবে নিৰ্বাচন কৰে। এই বঁটাৰ আৰম্ভণি স্বৰূপে প্ৰথমটো পুৰস্কাৰ হৰিবংশ ৰায় বচ্চনক চাৰিটা খণ্ডত প্ৰকাশিত তেওঁৰ আত্মজীৱনীৰ বাবে প্ৰদান কৰা হৈছিল। 

## বঁটা বিজয়ীসকল

## তথ্যসূত্ৰ

## বাহ্যিক সংযোগ
* 
* 

শ্ৰেণী:ভাৰতীয় সাহিত্য সন্মান
শ্ৰেণী:পুৰস্কাৰ
শ্ৰেণী:ভাৰতীয় ভাষাত প্ৰদান কৰা সাহিত্য পুৰস্কাৰ
অসমীয়া গদ্য-সাহিত্যৰ গতি-পথ

**অসমীয়া গদ্য-সাহিত্যৰ গতি-পথ**গ্ৰন্থখন অসমীয়া গদ্য সাহিত্যৰ ক্ৰমবিকাশ, স্বৰূপ আৰু গতি-প্ৰকৃতি অধ্যয়নৰ ক্ষেত্ৰত এখন গুৰুত্বপূৰ্ণ অসমীয়া গ্ৰন্থ। গ্ৰন্থখনৰ লেখক ড০ হৰিনাথ শৰ্ম্মাদলৈ। ১৯৯২ চনৰ জানুৱাৰী মাহত শান্তিপুৰ নলবাৰী জিলাৰ পদ্মপ্ৰিয়া লাইব্ৰেৰীৰ পৰা গ্ৰন্থখন প্ৰথম প্ৰকাশ পাইছিল। বৰ্তমানলৈকে গ্ৰন্থখনৰ ৬ টা সংস্কৰণ প্ৰকাশ পাইছে।  শেহতীয়াকৈ ২০২০ চনৰ অক্টোবৰ মাহত গ্ৰন্থখনৰ ষষ্ঠ সংস্কৰণটি প্ৰকাশ পায়। গ্ৰন্থখনৰ পৃষ্ঠা সংখ্যা ২২০।

## অধ্যায় সমূহ
**অসমীয়া গদ্য-সাহিত্যৰ গতি-পথ** গ্ৰন্থখনত অসমীয়া গদ্য সাহিত্যক দুটা মূল অধ্যায়ত ভাগ কৰি আলোচনা কৰা হৈছে। তদুপৰি বিষয়ৰ আলোচনাৰ সুবিধাৰ্থে গ্ৰন্থকাৰে মূল অধ্যায় দুটাক কেইবাটাও উপ-অধ্যায়ত ভাগ কৰিছে। 

### পুৰণি গদ্যৰ উন্মেষ আৰু বিকাশ (প্ৰথম মূল অধ্যায়)
* *প্ৰাৰম্ভিক স্তৰ* (মন্ত্ৰ-সাহিত্যৰ গদ্য, অঙ্কীয়া নাটৰ গদ্য)
* *বৰ্দ্ধমান স্তৰ* (ভট্টদেৱী গদ্য,ভট্টদেৱৰ আদৰ্শত সৃষ্ট গদ্য,বুৰঞ্জীৰ গদ্য,চৰিত পুথিৰ গদ্য,তাম্ৰ-শাসন, প্ৰস্তৰ-শাসন,ৰজাঘৰীয়া কাকত-পত্ৰ, চিঠি-পত্ৰ আৰু পেড়া কাকত আদিৰ গদ্য)

### আধুনিক গদ্যৰ উন্মেষ আৰু বিকাশ (দ্বিতীয় মূল অধ্যায়)
*  *প্ৰাৰম্ভিক স্তৰ* (এই স্তৰত মিছনাৰীসকলৰ আগমন, অৰুনোদইৰ প্ৰকাশ,অৰুনোদইৰ বৰ্ণবিন্যাস, অৰুনোদইৰ গদ্যৰীতি, হেমচন্দ্ৰ বৰুৱা-গুণাভিৰাম বৰুৱাৰ ৰচনাত মিছনাৰী প্ৰভাৱ ইত্যাদি বিষয়বোৰ আলোচনা কৰা হৈছে।)
* *মাৰ্জ্জিত স্তৰ* (হেমচন্দ্ৰ-গুণাভিৰামৰ হাতত অসমীয়া গদ্যৰ মাৰ্জ্জিত ৰূপৰ আৰম্ভণিৰ পৰা মৌ (মাহিলি কাকত)ৰ গদ্যৰীতিলৈকে সামৰি আলোচনা কৰিছে।)
* *উন্নত স্তৰ* (এই স্তৰত জোনাকী (আলোচনী)ৰ উদ্ভৱ আৰু অৱদান, জোনাকীৰ লেখকসকলৰ গদ্য ৰচনাৰ ভাগ আৰু গদ্যৰীতি, ইংৰাজী-বঙালী সাহিত্যৰ প্ৰভাৱ, জোনাকীৰ লেখকসকলৰ গদ্যৰ সাদৃশ্য-বৈসাদৃশ্য নিৰ্ণয় ইত্যাদি দিশবোৰ সন্নিৱিষ্ট হৈছে।)

## তথ্যসূত্ৰ

শ্ৰেণী:অসমীয়া গ্ৰন্থ
বিক্ৰমাদিত্য মটৱানে

**বিক্ৰমাদিত্য মটৱানে** ()(জন্ম ৬ ডিচেম্বৰ ১৯৭৬) হিন্দী চিনেমাৰ লগত জড়িত এগৰাকী ভাৰতীয় চলচ্চিত্ৰ পৰিচালক, প্ৰযোজক আৰু চিত্ৰনাট্যকাৰ। *উৰান (২০১০), লুটেৰা (২০১৩), ট্ৰেপড (২০১৭) আৰু ভৱেশ যোশী ছুপাৰহিৰো (২০১৮) আদি ছবিৰ বাবে তেওঁ পৰিচিত।

তেওঁৰ পৰিচালনাৰ প্ৰথম ছবি *উৰান* (২০১০) ২০১০ চনৰ কাঁ চলচ্চিত্ৰ মহোৎসৱত আন চাৰ্টেইন ৰিগাৰ্ড শাখাত অংশগ্ৰহণ কৰিবলৈ নিৰ্বাচিত হয় আৰু ইয়াৰ উপৰি তেওঁ সাতটা ফিল্মফেয়াৰ বঁটাও লাভ কৰে।  তেওঁৰ দ্বিতীয়খন ছবি আছিল লুটেৰা,যিখন আছিল বিগ বাজেটৰ বলীউড পিৰিয়ডৰ ৰোমাঞ্চ৷ ছবিখনে ২০১৩ চনৰ ৫ জুলাইত মুক্তি পাইছিল।তেওঁৰ তৃতীয়খন ছবি আছিল *ট্ৰেপড*৷ এইখন ৰাজকুমাৰ ৰাও অভিনীত ছাৰ্ভাইভেল ড্ৰামা, যি ১৭ মাৰ্চ ২০১৭ তাৰিখে চিত্ৰগৃহত মুক্তি পাইছিল৷ মটৱানে হৈছে নেটফ্লিক্সৰ প্ৰথম ভাৰতীয় ছিৰিজ *ছেক্ৰেড গেমছ''ৰ নিৰ্মাতা। ২০২০ চনত তেওঁৰ ছবি AK vs AK-য়ে মুক্তি লাভ কৰে।

মিষ্টাৰ মটৱানে মুম্বাই একাডেমী অৱ দ্য মুভিং ইমেজৰ ব’ৰ্ডৰ সদস্য।
## তথ্যসূত্ৰ

শ্ৰেণী:ভাৰতৰ চলচ্চিত্ৰ পৰিচালক
শ্ৰেণী:চিত্ৰনাট্য লেখক
শ্ৰেণী:জীৱিত ব্যক্তি
শ্ৰেণী:ভাৰতৰ ব্যক্তি
শ্ৰেণী:ফিল্মফেয়াৰ বঁটা বিজয়ী
উমাকান্ত ৰাজখোৱা

**উমাকান্ত ৰাজখোৱা** () এগৰাকী ভাৰতৰ স্বাধীনতা সংগ্ৰামী আছিল৷ তেওঁৰ জন্ম ১৯০৬ চনৰ ২৯ নবেম্বৰত, মাজুলীৰ জানগুৰি গাওঁত।

উমাকান্ত ৰাজখোৱাই ১৯১৮ চনত উত্তৰ লক্ষীমপুৰৰ পৰা ৪ৰ্থ শ্ৰেণীৰ বৃত্তি পৰীক্ষা দিয়ে। ১৯২৮ চনত যোৰহাট গভৰ্নমেন্ট হাইস্কুলত পঢ়ি থকাৰ সময়ত লোণ আইন অমান্য আন্দোলনত সক্ৰিয় অংশ গ্ৰহণ কৰে যাৰ ফলত ৰাজখোৱাক ৫(পাঁচ)টকা আৰু অসমৰ পৰা অস্পৃশ্যতা বৰ্জন আৰু কানিৰ নিৰ্মূলকৰণৰ প্ৰধান নেতা কৃষ্ণ শৰ্মাৰ পুত্ৰ, দুৰ্গা দাসক ৭(সাত) টকাৰ জৰিমনা বিহে। সেই সময়ত যোৰহাটৰ ডেপুটি কমিচনাৰ মি.কান্টলিয়ে কুখ্যাত কানিংহাম চাৰ্কুলাৰৰ সমৰ্থনত চহী নকৰাৰ অপৰাধত মেট্ৰিকৰ বাচনি পৰীক্ষাত বহা বন্ধ কৰিছিল। তেওঁ ১৯৩২ চনত মেট্ৰিক পাছ কৰে। ১৯২১ চনত মহাত্মা গান্ধী প্ৰথমবাৰ যোৰহাটলৈ আহোঁতে লগ কৰিব নোৱাৰিলে যদিও ১৯৩৪ চনত দ্বিতীয়বাৰ আহোঁতে তেখেতৰ লগত শোভাযাত্ৰাত যোগ দিছিল। ১৯৩৪ চনৰ জুন মাহত তেওঁ *এ.এছ.আই* হিচাবে নিযুক্ত হয়। ১৯৩৬ চনত তিনিচুকীয়া হাইস্কুল প্ৰাঙ্গনত কংগ্ৰেছে *১৯৩৫ চনৰ আইন*ৰ কেইটামান দফাৰ প্ৰতিবাদ কৰি এখন সভা পাতিছিল। পুলিছ বিভাগে সেই সভাৰ প্ৰতিবেদনত উমাকান্ত ৰাজখোৱাক চহী কৰিবলৈ জোৰ কৰাতো তেখেতে চহী কৰিবলৈ  অমান্তি হয় আৰু চাকৰিৰ পৰা পদত্যাগ কৰে। ১৯৩৭ চনত জৱাহৰলাল নেহৰু উত্তৰ লক্ষীমপুৰলৈ আহোঁতে উমাকান্ত ৰাজখোৱাই আন বহুতো সতীৰ্থ সহ *চাৰি অনীয়া সদস্য* হিচাবে কংগ্ৰেছত যোগদান কৰি, মহাত্মা গান্ধীৰ ভাৰত ত্যাগ আন্দোলনৰ মুলমন্ত্ৰ *কৰিম কিম্বা মৰিম* শ্লগানেৰে দশোদিশ মুখৰিত কৰি গ্ৰেপ্তাৰ হ’ব লগীয়া হয় আৰু পুলিছৰ হাতত নিৰ্যাতিতও হয়। ১৯৩৮ চনত বিহপুৰীয়াৰ লুহিত দিক্ৰং হাইস্কুলৰ সহকাৰী শিক্ষক হিচাবে নিযুক্তি পায়। তাতেই ১৯৪০ চনত যোৰহাটৰ কৃষ্ণ শৰ্মা আৰু হৰিনাৰায়ণ বৰুৱাৰ নেতৃত্বত সেৱাদল গঠন হয় আৰু স্কুল ছুটিৰ পিছত প্ৰতিদিনেই আন্দোলনৰ সভা বহে। ১৯৪০ চনৰ ১১ অক্টোবৰত ৱাৰ্দ্ধাত মহাত্মা গান্ধীৰ নেতৃত্বত যি *একক সত্যাগ্ৰহ* আৰম্ভ হৈছিল, তাত ১ম আৰু ২য় গৰাকী সত্যাগ্ৰহী আছিল যথাক্ৰমে বিনোৱা ভাৱে আৰু জৱাহৰলাল নেহৰু। সেইদৰে লক্ষীমপুৰৰ পৰা মহাত্মা গান্ধীৰ অনুমোদন পোৱা ১৭ জনীয়া সত্যাগ্ৰহী তালিকাত ৰাজখোৱা আছিল সপ্তম জন। এই সত্যাগ্ৰহ কৰোঁতে ১৯৪১ চনৰ ১২ জানুৱাৰীত তেওঁ গ্ৰেপ্তাৰ হয়৷ ৰাজখোৱা আছিল ‘চি’ কেটেগৰিৰ অপৰাধী; যাৰবাবে তেখেতক ১ বছৰ সশ্ৰম কাৰাদণ্ড বিহা হৈছিল।উক্ত বছৰত যোৰহাট জেলত থাকোঁতে গোপীনাথ বৰদলৈ, ফকৰউদ্দীন আলি আহমেদ আদিকে ধৰি বহুতো গণ্য-মাণ্য ব্যক্তিৰ সান্নিধ্য পায়। ১৯৪৬ চনৰ ২অক্টোবৰত নাৰায়ণপুৰ মৌজাৰ পাণবাৰীত ৰাজখোৱাৰ নেতৃত্বত মহাত্মা গান্ধীৰ *বুনিয়াদী শিক্ষা পদ্ধতিৰ প্ৰচাৰ আৰু বুনিয়াদী শিক্ষা আশ্ৰম স্থাপন আঁচনি*ৰ আধাৰত এখনি বুনিয়াদী শিক্ষাশ্ৰম স্থাপন হয় আৰু শিক্ষাশ্ৰম খনি মুকলি কৰিছিল নীলমনি ফুকন ডাঙৰীয়াই। পিছলৈ এই বুনিয়াদী চৌহদতে মাধৱ দেৱ মহাবিদ্যালয়(বৰ্তমানৰ মাধবদেৱ বিশ্ববিদ্যালয়) আৰু মাধবদেৱ কলেজিয়েট উচ্চতৰ মাধ্যমিক বিদ্যালয় গঢ় লৈ উঠে।
## তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:অসম
আগন্তুক

**আগন্তুক** () ১৯৯১ চনত মুক্তি পোৱা সত্যজিত ৰায় ৰচিত আৰু পৰিচালিত এখন বঙালী নাট্যধৰ্মী চলচ্চিত্ৰ।  *অতিথি* নামৰ গল্পৰ আধাৰত নিৰ্মিত ছবিখন এই কাৰণেই বৈশিষ্ট্যপূৰ্ণ যে, আগন্তুক আছিল ৰায়ৰ শেষ ছবি। ভাৰত-ফ্ৰান্সৰ যৌথ প্ৰযোজনাৰ এই ছবিখন জেৰাৰ্ড ডেপাৰ্ডিউৰ *ডিডি প্ৰডাকচন* আৰু কেনেলপ্লাচ দৰে কোম্পানীসমূহৰ পৰা আৰ্থিক সমৰ্থন লাভ কৰিছিল। 
## কাহিনীৰ সাৰাংশ
কলকাতাত বসবাস কৰি থকা এটা উচ্চ মধ্যবৃত্ত পৰিয়াল, স্বামী সুধীন্দ্ৰ বসু, স্ত্ৰী অনিলা আৰু এটা সৰু ল’ৰা সন্তান।হঠাৎ অনিলাই পয়ত্ৰিশ বছৰ আগতে নিৰুদ্দেশ হোৱা তেওঁৰ সৰু মোমায়েকৰ পৰা এখন চিঠি পায়। পয়ত্ৰিশ বছৰ পিছত তেওঁ উভতি আহিছে আৰু কেইদিনমান কলকাতাত তেওঁলোকৰ ঘৰত থাকিব বিচাৰে। ১৯৫৫ চনত যেতিয়া মোমায়েকে দেশ এৰিছিল, তেতিয়া অনিলাৰ বয়স মাত্ৰ দুবছৰ। সেয়েহে তেওঁৰ মনত মোমায়েকৰ কোনো স্মৃতি নাই। তাৰোপৰি বৰ্তমান সৰু মোমায়েকৰ তেজৰ সম্পৰ্ক থকা একমাত্ৰ আত্মীয় তেৱেঁই। স্বাভাৱিকতে মোমায়েকৰ পৰিচয় সম্পৰ্কে নিশ্চিত হোৱাৰ কোনো উপায় নাই। স্বামীৰ মনত প্ৰচণ্ড সন্দেহৰ উদ্ৰেক হয়। সৰু ল’ৰাটোৱে ককাকৰ সাম্ভাব্য আগমণক লৈ ৰোমাঞ্চিত অনুভৱ কৰি থাকে। আগন্তুক, মোমায়েক মনোমোহন মিত্ৰ কলকাতাত উপস্থিত হোৱাৰ পিছতে কাহিনীৰ আৰম্ভ হয়।
## অভিনয় শিল্পী

*উৎপল দত্ত	(মনোমোহন মিত্ৰ)
*দীপাংকৰ দে (সুধীন্দ্ৰ)
*মমতা শংকৰ (অনিতা)
*বিক্ৰম ভট্টাচাৰ্য  (সাত্যাকি)
*ধৃতিমান চেতাৰ্জী  (পৰিতোষ সেনগুপ্ত)
*ৰবি ঘোষ (ৰঞ্জন ৰক্ষিত)
*সুব্ৰত চেতাৰ্জী (চন্দা ৰক্ষিত)
*প্ৰমোদ গাংগুলী (ত্ৰিদিব মুখাৰ্জী)
*অজিত বন্দোপধ্যায় (শীতল সৰকাৰ)

## বঁটা
*১৯৯২: ৩৯তম ৰাষ্ট্ৰীয় চলচ্চিত্ৰ বঁটা- শ্ৰেষ্ঠ পূৰ্ণদৈৰ্ঘ্য ছবিৰ স্বৰ্ণকমল 
*১৯৯২: ৩৯তম ৰাষ্ট্ৰীয় চলচ্চিত্ৰ বঁটা- সত্যজিত ৰায়লৈ শ্ৰেষ্ঠ পৰিচালকৰ স্বৰ্ণকমল

## তথ্যসূত্ৰ

## বাহ্যিক সংযোগ
*Satyajitray.org on Agantuk
*UCSC on Agantuk
*Reviews of all of Ray's film including Agantuk
*

শ্ৰেণী:১৯৯১ বৰ্ষৰ চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:সত্যজিৎ ৰায়
নিবন্ধ ঊনবিংশ (গ্ৰন্থ)

**নিবন্ধ ঊনবিংশ** এখন প্ৰবন্ধধৰ্মী সমালোচনামূলক গ্ৰন্থ৷ গ্ৰন্থখনৰ লিখক যোগেন্দ্ৰনাৰায়ণ ভূঞা৷ ২০০৭ চনৰ নৱেম্বৰ মাহত অসম প্ৰকাশন পৰিষদৰপৰা গ্ৰন্থখনৰ প্ৰথম প্ৰকাশ হয়৷ গ্ৰন্থখনত সৰ্মমুঠ ১৯ টা প্ৰবন্ধ আছে৷

## অধ্যায় সমূহ

** আনন্দৰাম ঢেকিয়াল ফুকন আৰু তেওঁৰ সমকালীন অসম*
* *আধুনিক অসমীয়া ভাষা-সাহিত্য আৰু মিছনেৰীসকল*
* *ঊনবিংশ শতিকাত নগাঁৱৰ নাট্য-পৰিৱেশ *
* *জোনাকীৰ প্ৰসঙ্গত*
* *বাঁহী*
* *জোনাকী,বাঁহী আৰু বেজবৰুৱা*
* *অসম সাহিত্য সভা*
* *অসম সাহিত্য সভা আৰু বেজবৰুৱা *
* *গ্ৰন্থৰ বৰ্তমান আৰু অসম সাহিত্য সভাৰ গ্ৰন্থ-আন্দোলন*
* *অসমীয়াৰ ভাৰত-চেতনাঃ আভাস*
* *কেইখনমান অসমীয়া কাকত-আলোচনীৰ ভূমিকা*
* *বেজবৰুৱাৰ-প্ৰতিষ্ঠাপনত মহেশ্বৰ নেওগ*
* *কীৰ্তন ঘোষা আৰু নামঘোষাৰ তাত্ত্বাৰ্থ*
* *যজ্ঞেশ্বৰ শৰ্মাৰ সংস্কৃত ভেটি আৰু ৰচনাৰীতি*
* *দুখন ক্ষেত্ৰত মহেশ চন্দ্ৰ দেৱগোস্বামী*
* *চন্দ্ৰপ্ৰভা শইকীয়ানী আৰু ‘পিতৃ-ভিঠা*
* *বুঢ়ী আইৰ সাধু*
* *এটি সাঁথৰৰ কথা*

## তথ্যসূত্ৰ

শ্ৰেণী:অসমীয়া গ্ৰন্থ
ছিদ্দিক আলি

**ছিদ্দিক আলি** () ভাৰতৰ স্বাধীনতা সংগ্ৰামৰ এগৰাকী সংগ্ৰামী৷ জন্ম দৰং জিলাৰ ৰইনাকুছি মৌজাৰ মুছলিমঘোকাত৷ তেওঁ অসহযোগ আন্দোলনত যোগ দি দুবছৰ সশ্ৰম কাৰাদণ্ড ভোগ কৰিছিল৷ তেওঁৰ জন্ম ১৮৮৮ চনত, মঙলদৈত৷ দেউতাকৰ নাম কেৰকেৰীয়া মোল্লা আৰু মাকৰ নাম কুঠিবিবি৷ মজলীয়া স্কুল উত্তীৰ্ণ হৈয়েই, স্বাধীনতা আন্দোলনত যোগ দিয়াৰ আগলৈ তেওঁ শিক্ষকতা কৰিছিল কাৰণে সমাজত তেওঁ ছিদ্দিক আলি মাষ্টাৰ বুলি জনাজাত আছিল৷ 
### কৰ্মজীৱন
মজলীয়া স্কুলৰ শিক্ষা শেষ কৰি ছিদ্দিক আলিয়ে পাথৰিঘাট এম ভি স্কুলত শিক্ষকতা কৰে৷ তাৰপৰাই তেওঁ যোৰহাটৰ নৰ্মাল স্কুলৰ পৰা নৰ্মাল ট্ৰেইনিং পাছ কৰি পাথৰিঘাট চাটগাৰী এম ভি স্কুললৈ যায়৷ তাৰপৰা পদোন্নতিসহ প্ৰধান শিক্ষকৰূপে শোণিতপুৰৰ বেৱেৰীয়া এম ভি স্কলুলৈ যায়৷

### ৰাজনৈতিক জীৱন
প্ৰধান শিক্ষক হৈ থকা সময়তে ভাৰতৰ স্বাধীনতা আন্দোলনে গা কৰি উঠাত তেওঁ দেশপ্ৰেমৰ তাড়নাত চাকৰি ত্যাগ কৰি আন্দোলনত জঁপিয়াই পৰে৷ তেওঁৰ একান্ত সহযোগী আছিল জেহিৰুদ্দিন আহমেদ৷ মহাত্মা গান্ধী অসমলৈ আহি দেশভক্ত তৰুণৰাম ফুকনৰ ঘৰত বাহৰ পাতোঁতে ছিদ্দিক আলিয়ে গৈ দেখা কৰিছিল আৰু বিদেশী বস্ত্ৰ দাহনত নিজৰ গাৰ কাপোৰ খুলি জুইত জাপি দিছিল৷ তাৰপৰা ঘূৰি আহি অন্যান্য ভলণ্টিয়াৰসকলৰ সৈতে ঘূৰি গাঁৱে গাঁৱে বিদেশী বস্ত্ৰ জ্বলাই ফুৰিছিল৷ ১৯২৪ চনত পুলিচে তেওঁক গ্ৰেপ্তাৰ কৰি তেজপুৰ জেললৈ পঠিয়ায় আৰু দুবছৰ সশ্ৰম কাৰাদণ্ড বিহে৷ ১৯২৬ চনত মুক্তি পাই তেওঁ মঙলদৈত সহযোগী জেহিৰুদ্দিনৰ সৈতে “স্বদেশী দোকান’’ নামে এখনি কিতাপৰ দোকান খোলে৷ এওঁলোকই মঙলদৈৰ প্ৰথম কিতাপৰ ব্যৱসায়ী৷ ১৯৩৫-৩৬ চনত তেওঁ মঙলদৈ টাউন কমিটীৰ চেয়াৰমেন হৈছিল৷
### সাহিত্য-কৃতি
ছিদ্দিক আলিয়ে “শান্তি সমাচাৰ’’ নামৰ এখন কবিতা পুথি আৰু নতুন সাধু, গল্পৰ পুথি, ন-পাটীগণিত আৰু লগতে “কিমে চাদাত’’ নামৰ বঙলা পুথি “সৌভাগ্য পৰশমণি’’ নামেৰে অসমীয়াত অনুবাদ কৰিছিল৷
#### মৃত্যু
১৯৫৩ চনৰ ছেপ্তেম্বৰ মাহত ছিদ্দিক আলিৰ মৃত্যু হয়৷
## তথ্য সূত্ৰ
শ্ৰেণী:অসমৰ স্বাধীনতা সংগ্ৰামী
শ্ৰেণী:মৃত ব্যক্তি
অনন্ত কলিতা

**অনন্ত কলিতা** () হৈছে অসম, ভাৰতৰ এগৰাকী অৰ্থনীতিবিদ, স্তম্ভ লেখক, নিবন্ধকাৰ, বাঁওপন্থী নেতা, আৰু ষ্টেট বেংক অৱ ইণ্ডিয়াৰ ভূতপূৰ্ব সঞ্চালক ৷  ডাক আৰু তাঁৰ সেৱাৰ জৰিয়তে কৰ্মজীৱনৰ পাতনি মেলি পৰৱৰ্তী সময়ত ষ্টেট বেংক অৱ ইণ্ডিয়াত যোগদান কৰা অনন্ত কলিতাই অৰ্থনীতি আৰু সামাজিক বিষয়ত একাধিক নিবন্ধ লিখি অসমৰ অ-কাহিনীমূলক সাহিত্যলৈ বিশিষ্ট বৰঙণি আগবঢ়াইছে। ৰাজনৈতিক দল চিপিআই(এম)ৰ সংস্পৰ্শলৈ অহা কলিতাই অসমৰ অন্ধবিশ্বাস-বিৰোধী অনুষ্ঠান ইলোৰা বিজ্ঞান মঞ্চৰ প্ৰতিষ্ঠাতো আগভাগ লৈছিল। 
## কৰ্মজীৱন
অনন্ত কলিতাই জন্ম লাভ কৰিছিল অসমৰ নলবাৰী জিলাৰ বৰভাগ অঞ্চলৰ কমাৰকুচিত ৷ আনুষ্ঠানিক শিক্ষা শেষ কৰি কলিতাই ডাক আৰু তাঁৰ সেৱাত যোগদান কৰে৷ ১৯৭২ চনত উক্ত পদ ত্যাগ কৰি তেখেতে ষ্টেট বেংক অৱ ইণ্ডিয়াত নতুন কৰ্মজীৱনৰ পাতনি মেলে৷ ১৯৮৬ চনৰ পৰা ১৯৮৯ চনলৈকে তেখেত বেংকটোৰ কৰ্মচাৰী সন্থাৰ সভাপতি পদত অধিষ্ঠিত হৈছিল৷ ১৯৮৯ চনৰ পৰা ২০০৮ চন পৰ্যন্ত তেখেতে সন্থাৰ সাধাৰণ সম্পাদকৰ দায়িত্ব পালন কৰে৷ ষ্টেট বেংকৰ কৰ্মচাৰী আন্দোলনৰ লগত তেখেত এইদৰেই জড়িত হৈছিল৷ 

ষ্টেট বেংকৰ লগত জড়িত হৈ থকাৰ সময়ছোৱাত তেখেতে ভিতৰুৱা একাধিক অঞ্চলত বেংকৰ শাখা প্ৰতিষ্ঠা কৰাত গুৰুত্বপূৰ্ণ ভূমিকা লৈছিল৷ কৰ্মচাৰীৰ বাবে কো-অপাৰেটিভ ছ'ছাইটি বা সমবায় সমাজ খোলাতো কলিতাই আগভাগ লৈছিল৷ 

২০০১ চনত তেখেতে ষ্টেট বেংক অৱ ইণ্ডিয়াৰ সঞ্চালক পদ লাভ কৰে আৰু পৰৱৰ্তী আঠটা বছৰ অৰ্থাৎ ২০০৮ চনলৈকে তেখেত উক্ত পদত কৰ্মৰত হৈ থাকে৷ তেখেত ৰাজনীতিৰ প্ৰতিও আকৰ্ষিত হৈছিল আৰু ১৯৬৮ চনত তেখেতে চিপিআই(এম)ৰ লগত সংযুক্ত হয়৷ তেখেত চিপিআই(এম)ৰ অসম ৰাজ্যিক সমিতিৰ প্ৰাক্তন সদস্য আছিল৷ 

অনন্ত কলিতা ইলোৰা বিজ্ঞান মঞ্চৰ প্ৰতিষ্ঠাৰ লগত জড়িত হৈছিল।

### লেখক জীৱন
এগৰাকী লেখক হিচাপে অনন্ত কলিতাই অসমীয়া অ-কাহিনীমূলক সাহিত্যলৈ অৱদান আগবঢ়াই থৈ গৈছে ৷ ১৯৭৩ চনতে তেখেতে *নতুন পৃথিৱী*ৰ পাতত লেখক জীৱন আৰম্ভ কৰে৷ অৰ্থনীতিৰ লগত জড়িত হৈ থকা হেতুকে তেখেতে সাধাৰণ পাঠকৰ উপযোগী হোৱাকৈ অৰ্থনীতি-সম্পৰ্কীয় একাধিক প্ৰবন্ধ-নিবন্ধ লিখিছিল৷ ২০০৮ চনত চাকৰিৰ পৰা অৱসৰ লোৱাৰ পাছত তেখেত অসমীয়া কাকত-আলোচনীত নিয়মীয়াকৈ অৰ্থনীতি আৰু সামাজিক বিষয়ত লেখা-মেলা আৰম্ভ কৰে৷ অনন্ত কলিতা নতুন সাহিত্য পৰিষদৰ সভাপতি হৈছিল৷ পৰিষদৰ কলগাছিয়াৰ অধিৱেশনত তেখেতে সভাপতি হিচাপে কাৰ্যনিৰ্বাহ কৰে৷ তেখেতৰ দ্বাৰা লিখিত দুখনমান গ্ৰন্থ হৈছে: 

* *সমকালীন অৰ্থনীতিঃ বিকল্পৰ অন্বেষণ* (দুটা খণ্ডত),
* *অসম আৰু অসমৰ জাতীয় সমস্যা*, 
* *নব্য উদাৰ অৰ্থনীতিঃ বিকল্প অন্বেষণ*, 
* *বিশ্বায়িত সমাজখনৰ ভিন্ন চিন্তা*,
* *আমি হিন্দু নে মুছলমান নে অসমীয়া?*
* *বিশ্বায়নৰ আলোকত অৰ্থনীতি আৰু সমাজ*
* *বিশ্বায়ন প্ৰভাৱিত সমাজখন*
* *অসমৰ অৰ্থনীতিৰ সমস্যাঃ সম্ভাৱনা*

## মৃত্যু
২০২৩ চনৰ ২৭ আগষ্ট তাৰিখে ৭৬ বছৰ বয়সত অনন্ত কলিতাৰ এখন ব্যক্তিগত চিকিৎসালয়ত দেহাৱসান ঘটে৷ তেখেত ৰক্তজনিত কৰ্কট ৰোগত আক্ৰান্ত হৈ আছিল৷ গুৱাহাটীৰ নৱগ্ৰহ শ্মশানত তেখেতৰ শেষকৃত্য সম্পন্ন হয়৷

## তথ্যসূত্ৰ

শ্ৰেণী:লেখক
শ্ৰেণী:অৰ্থনীতিবিদ
শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ ৰাজনীতিক
বসন্ত কুমাৰ শৰ্মা ৰচনাৱলী

## পৰিচয়
অসমীয়া সাহিত্যৰ লগতে ইংৰাজী সাহিত্যৰ প্ৰচুৰ জ্ঞানসম্পন্ন প্ৰাধ্যাপক, সাহিত্যিক বসন্ত কুমাৰ শৰ্মা ৰ সমগ্ৰ ৰচনাৰাজিক সামৰি বসন্ত কুমাৰ ৰচনাৱলী প্ৰকাশ পাইছে। বৰ্তমানলৈকে ইয়াৰ প্ৰকাশিত খণ্ডৰ সংখ্যা দুটা। দুয়োটা খণ্ডতে তেখেতৰ পাশ্চাত্য সাহিত্য সম্পৰ্কীয় ৰচনাৰাজি সন্নিৱিষ্ট হৈছে। ড০ অজিৎ শইকীয়াৰ সম্পাদনাত *সুহৃদ-প্ৰাক্তন বিদ্যাৰ্থী গোট অসমীয়া বিভাগ ডিব্ৰুগড় বিশ্ববিদ্যালয়ে* প্ৰকাশ কৰা দুয়োটা খণ্ডৰ প্ৰথম সংস্কৰণ প্ৰকাশ পায় আগষ্ট ২০২১ত।

## প্ৰথম খণ্ড
### # ৰোমান্টিক কবিৰ কাব্যবিচাৰ
 **প্ৰথম অধ্যায়**
* ওৱাৰ্ডছ্ওৱাৰ্থৰ মতে কবিতাৰ স্বৰূপ আৰু কবিৰ প্ৰকৃতি
**দ্বিতীয় অধ্যায়**
* 'বায়োগ্ৰাফিয়া লিটাৰেৰিয়া' আৰু কোলেৰিজৰ কাব্যবিচাৰ
**তৃতীয় অধ্যায়**
* শ্যেলীৰ কাব্যতত্ত্বঃ এটি বিশ্লেষণ 
**চতুৰ্থ অধ্যায়**
* কীট্ছৰ দৃষ্টিত কবিতা
### # গ্ৰীক ট্ৰেজেডী আৰু চফ'ক্লিজ
**প্ৰথম অধ্যায়**
* গ্ৰীক ট্ৰেজেডীঃ এটি পৰিচয়
**দ্বিতীয় অধ্যায়**
* নাট্যকাৰ চফ'ক্লিজ
**তৃতীয় অধ্যায়**
* ৰজা ইডিপাছঃ এটি চমু আলোচনা 
### # পাশ্চাত্য সাহিত্যঃ কবিতা
* ওৱাৰ্ডছ্ওৱাৰ্থৰ কাব্য-সম্ভাৰ আৰু ইয়াৰ ৰূপ-বৈচিত্ৰ্য 
* ওৱাৰ্ডছ্ওৱাৰ্থৰ কাব্য-জীৱনৰ বিভাগ
* ওৱাৰ্ডছ্ওৱাৰ্থৰ কবিতাত বিবিধ প্ৰভাৱ
* ওৱাৰ্ডছ্ওৱাৰ্থৰ কবিতাৰ কেইটিমান প্ৰাসংগিক দিশ
* ওৱাৰ্ডছ্ওৱাৰ্থৰ লুচী কবিতাপুঞ্জ (Lucy Poems)
* ওৱাৰ্ডছ্ওৱাৰ্থৰ দুটি প্ৰখ্যাত কবিতা
### # টেনিচন আৰু ব্ৰাউনিঙৰ কবিতা
## দ্বিতীয় খণ্ড
### ১) ইয়েটছ আৰু এলিয়টৰ কবিতা
### ২) বিবিধ প্ৰবন্ধ
### ৩) প্ৰাচীন ৰোমান সাহিত্য
### ৪) পাশ্চাত্য সাহিত্যৰ ৰেঙণি
### ৫) নাট্যকাৰ ইউৰিপিদিজ

## তথ্যসূত্ৰ

শ্ৰেণী:অসমীয়া গ্ৰন্থ
মহম্মদ তৈয়বুল্লা

মহম্মদ তৈয়বুল্লা,অসমৰ দৰঙৰ এজন বিশিষ্ট ব্যক্তি, তেওঁ ভাৰতীয় স্বাধীনতা আন্দোলনত অসহযোগৰ প্ৰতি উগ্ৰ দায়বদ্ধতা আছিল আৰু ব্ৰিটিছ ঔপনিৱেশিক শাসনৰ বিৰুদ্ধে প্ৰতিৰোধৰ বিভিন্ন গুৰুত্বপূৰ্ণ মুহূৰ্তত তেওঁৰ উল্লেখযোগ্য অৱদানৰ বাবে পৰিচিত। ১৯২১-২২ চনৰ অসহযোগ আন্দোলন আৰু ১৯৪২ চনৰ ভাৰত ত্যাগ আন্দোলনৰ সময়ত তেওঁৰ এই কাৰ্য্যই ভাৰতৰ স্বাধীনতাৰ কাৰ্যত তেওঁৰ সমৰ্পণ প্ৰদৰ্শন কৰিছিল। 

১৯২১-২২ চনৰ অসহযোগ আন্দোলনৰ সময়ত তৈয়বুল্লা এজন আগশাৰীৰ অসহযোগী হিচাপে আত্মপ্ৰকাশ কৰিছিল, আফিঙৰ বিৰুদ্ধে এক উল্লেখযোগ্য অভিযানত সক্ৰিয়ভাৱে অংশগ্ৰহণ কৰিছিল।   তেওঁ নিজৰ লেখাত উল্লেখ কৰিছে যে আফিঙৰ বিৰুদ্ধে এক গুৰুত্বপূৰ্ণ অভিযান আৰম্ভ কৰা হৈছিল, য’ত শ শ কংগ্ৰেছ স্বেচ্ছাসেৱকে আফিঙৰ দোকান আৰু ৱাইনৰ দোকানত প্ৰতিবাদ কৰিছিল।   এই আন্দোলনে সমগ্ৰ অসমতে প্ৰচণ্ড গতি লাভ কৰিছিল, সেই অঞ্চলটোৰ স্বাধীনতা সংগ্ৰামৰ গতিপথ পুনৰ গঢ় দিছিল। সেই আন্দোলনৰ শক্তি বাঢ়ি অহাৰ লগে লগে চৰকাৰে আবকাৰী ৰাজহ সুৰক্ষিত কৰাৰ প্ৰয়াসত অসংখ্য কংগ্ৰেছ কৰ্মীক গ্ৰেপ্তাৰ কৰি প্ৰতিক্ৰিয়া প্ৰকাশ  কৰিছিল। 

১৯৪২ চনৰ ভাৰত ত্যাগ আন্দোলনৰ সময়ত ভাৰতীয় জাতীয় কংগ্ৰেছৰ আদৰ্শৰ প্ৰতি মহম্মদ তৈয়বুল্লা দায়বদ্ধতা আৰু স্বাধীনতাৰ কামত তেওঁৰ সমৰ্পণ জিলিকি থাকিল। বোম্বাইত হৈ যোৱা ৭ আৰু ৮ আগষ্টত ১৯৪২ চনত ঐতিহাসিক ‘ভাৰত ত্যাগ’ প্ৰস্তাৱ গ্ৰহণ কৰা সৰ্বভাৰতীয় কংগ্ৰেছ কমিটীৰ বিশেষ অধিৱেশন অনুষ্ঠিত হৈছিল।   অসমত ভাৰত ত্যাগ আন্দোলনে হৰতাল, শোভাযাত্ৰা, বিক্ষোভ, প্ৰতিবাদ, চৰকাৰী ভৱনত কংগ্ৰেছৰ পতাকা উত্তোলন আদি পদ্ধতি ব্যৱহাৰ কৰি অহিংস প্ৰতিবাদৰ গান্ধী নীতি অনুসৰণ কৰিছিল। 

অসম প্ৰদেশ কংগ্ৰেছ কমিটীৰ সভাপতি হিচাপে মহম্মদ তৈয়বুল্লাই  ভাৰত ত্যাগ আন্দোলনৰ সময়ত অসমত সংঘটিত হোৱা গণ বিদ্ৰোহক পথ প্ৰদৰ্শন কৰাত গুৰুত্বপূৰ্ণ ভূমিকা পালন কৰিছিল।   কেন্দ্ৰীয় নেতাৰ অনুপস্থিতিৰ পিছতো তৈয়বুল্লাৰ নিৰ্দেশনাত আন্দোলনে সুকীয়াতা লাভ কৰিছিল।   অসমৰ নেতাহীন গণ বিদ্ৰোহ অঞ্চলটোৰ পুত্ৰসকলৰ বাবে অতুলনীয় গৌৰৱ কঢ়িয়াই অনা বুলি গৌৰৱেৰে নিজৰ লেখাত ঘোষণা কৰি কঠোৰ অনুশাসন আৰু শৃংখলা বজাই ৰাখি বিপ্লৱলৈ তেওঁলোকৰ উল্লেখযোগ্য অৱদানৰ ওপৰত আলোকপাত কৰে। 

## তথ্য সংগ্ৰহ
নাভিত জমাহোৱা আৱৰ্জনা

**নাভিত জমাহোৱা আৱৰ্জনা** () হৈছে মানুহৰ নাভিত থকা কোমল আঁহৰ এক অংশ। সাধাৰণতে দিনটোৰ আৰম্ভণি আৰু শেষত মানুহৰ নাভিৰ গহ্বৰত সৰু সৰু আঁ‌হৰ গোট এটা জমা হয়। বহু বছৰ ধৰি মানুহে এনে হোৱাৰ কাৰণ চিন্তা কৰি আহিছে। ২০০১ চনত অষ্ট্ৰেলিয়াৰ ছিডনী বিশ্ববিদ্যালয়ৰ ডাঃ কাৰ্ল ক্ৰুজেলনিকিয়ে এনে কিয় হয় সেই বিষয়ে জানিবলৈ এক সমীক্ষা কৰিছিল। এই সমীক্ষাত তেওঁ এটা সিদ্ধান্তত উপনিত হৈছিল:

* নাভিৰ লিণ্টৰ বেছিভাগেই মানুহে পিন্ধা নিজৰ কাপোৰৰ পৰা বিচ্যুত আঁহ, কিছুমান মৃত ছালৰ কোষ আৰু শৰীৰৰ চুলিৰ সৈতে মিহলি হৈ থাকা এক অংশ। 
* এই আৱৰ্জনাখিনি মানুহৰ চোলাৰ পৰা আহে। শৰীৰৰ চুলিৰ ঘৰ্ষণৰ পৰা আঁহবোৰ তালৈ গতি কৰে। 
* মহিলাৰ শৰীৰৰ চুলি মিহি আৰু চুটি হোৱাৰ বাবে নাভিৰ এনে আৱৰ্জনা কম হয়। 
* বয়সস্থ পুৰুষৰ চুলি বেছি হোৱাৰ বাবে এই পৰিমাণ বেছি আৰু ডাঠ হয়। 
* নাভিত জমাহোৱা এনে আৱৰ্জনাৰ থূপটোৰ ৰং সাধাৰণতে নীলা-ধূসৰ হয়। এই ৰংটো সম্ভৱতঃ পিন্ধা সকলো কাপোৰৰ ৰঙৰ এক সমষ্টি।
* নাভিত জমাহোৱা এনে আৱৰ্জনা একেবাৰে স্বাভাৱিক আৰু নিৰাপদ তথা ইয়াক লৈ চিন্তিত হোৱাৰ প্ৰয়োজন নাই। 

অষ্ট্ৰিয়াৰ বিজ্ঞানী জৰ্জ ষ্টেইনহাউজাৰেও নাভিত জমাহোৱা এনে আৱৰ্জনাৰ ওপৰত গৱেষণা কৰিছিল।

## তথ্যসূত্ৰ

## অতিৰিক্ত সংযোগ
* 
* World record navel lint collection by Graham Barker
মহাত্মা গান্ধী স্মৃতি কেন্দ্ৰ, মাটালে

**মহাত্মা গান্ধী স্মৃতি কেন্দ্ৰ, মাটালে** হৈছে শ্ৰীলংকাৰ মধ্য প্ৰান্তৰ মাটালেত অৱস্থিত এটা স্মৃতিসৌধ।
২০১৫ চনৰ ২২ নৱেম্বৰত শ্ৰীলংকাৰ ৰাষ্ট্ৰপতি মৈত্ৰীপালা ছিৰিসেনা আৰু ভাৰতৰ উচ্চায়ুক্ত ৱাই কে সিনহাই ইয়াক উদ্বোধন কৰে,  ১৯২৭ চনত মহাত্মা গান্ধীৰ ঐতিহাসিক শ্ৰীলংকা (পূৰ্বে চিলন বুলি কোৱা হৈছিল) ভ্ৰমণৰ স্মৃতিত নিৰ্মাণ কৰা হৈছিল।   

## তথ্য সংগ্ৰহ
আব্দুল মতলিব মজুমদাৰ

**আব্দুল মতলিব মজুমদাৰ** () ভাৰতৰ স্বাধীনতা সংগ্ৰামী আৰু একাধিকবাৰ অসম বিধান সভালৈ নিৰ্বাচিত কংগ্ৰেছ প্ৰতিনিধি৷ তেওঁ খিলাফৎ আন্দোলনৰ সমৰ্থক আৰু প্ৰাক্-স্বাধীনতাকালত মুছলিম লীগৰ প্ৰতিদ্বন্দ্বীৰূপে “জমিয়ৎ উলেমা ই হিন্দ’’ নামৰ সংগঠনটোৰ প্ৰতিষ্ঠাতা৷ তেওঁৰ জন্ম ১৮৯০ চনৰ জুন মাহৰ ১ তাৰিখে, হাইলাকন্দি জিলাৰ বৰজুৰাই গাঁৱত৷
### শিক্ষা
হাইলাকান্দিৰ ভিক্টোৰিয়া মেম’ৰিয়েল হাইস্কুলৰ পৰা প্ৰৱেশিকা পাছ কৰি “আৰ্ল মেডেল’’ লাভ কৰে আৰু ঢাকালৈ গৈ বি,এ আৰু ইংৰাজীত এম,এ উপাধি লৈ তিনিবছৰ পাছত আইনৰো স্নাতক ডিগ্ৰী লাভ কৰে৷

### কৰ্মজীৱন
শিক্ষা সাং কৰি তেওঁ শ্বিলঙৰ অসম সচিবালয়ত কিছুকাল চাকৰি কৰাৰ পাছত হাইলাকান্দিত ওকালতি কৰিবলৈ লয়, আৰু তেতিয়াই তেওঁ খিলাফৎ আন্দোলনত যোগ দিয়ে৷

### ৰাজনৈতিক জীৱন
১৯২৫ চনৰ পৰা তেওঁ কংগ্ৰেছৰ সৈতে জড়িত হৈ পৰে আৰু স্বাধীনতা যুঁজত অংশ গ্ৰহণ কৰে৷ ১৯৩৭ চনত তেওঁ হাইলাকান্দি জিলা কংগ্ৰেছ কমিটি গঠন কৰে আৰু তেওঁ তাৰ সভাপতিৰ পদ গ্ৰহণ কৰে৷ ১৯৪৫ চনত তেওঁ হাইলাকান্দি *লোকেল বোৰ্ড*ৰ সভাপতি হয়৷ লোকেল বোৰ্ডৰ তেৱেঁই আছিল প্ৰথম ভাৰতীয় সভাপতি৷ ১৯৪৬ চনত মুছলিম লীগৰ প্ৰাৰ্থীক হৰুৱাই বিধান সভালৈ নিৰ্বাচিত হয় আৰু গোপীনাথ বৰদলৈ মন্ত্ৰীসভাৰ সদস্যপদ লাভ কৰে৷ তেওঁ বিষ্ণুৰাম মেধি মন্ত্ৰীসভাতো মন্ত্ৰীপদ লাছ কৰিছিল৷ ১৯৬২ চনত তেওঁ নিৰ্বাচনত পৰাজিত হয় কিন্তু বিমলাপ্ৰসাদ চলিহাৰ অনুৰোধত পুনৰ ১৯৬৭ চনত নিৰ্বাচনত অৱতীৰ্ণ হৈ জয়ী হয় আৰু *চলিহা মন্ত্ৰীসভা*ৰ সদস্য হৈ কিছুকাল থাকি তেওঁ সক্ৰিয় ৰাজনীতি ত্যাগ কৰে৷ স্বাধীনতা লাভৰ সময়ত তেওঁ কাছাৰ জিলাক *চিলেট*ৰ লগত সংযুক্ত কৰাৰ বিৰোধীতা কৰিছিল৷

### মৃত্যু
১৯৮০ চনৰ ২০ ছেপ্তেম্বৰত তেওঁৰ মৃত্যু হয়৷

## তথ্য সূত্ৰ

শ্ৰেণী:ভাৰতৰ স্বাধীনতা সংগ্ৰামী
শ্ৰেণী: মৃত ব্যক্তি
শ্ৰেণী: অসম
ললিত কুমাৰ বৰুৱা

**ললিত কুমাৰ বৰুৱা** অসমৰ এগৰাকী চিকিৎসক, সাহিত্যিক আৰু সমাজহিতৈষী ব্যক্তি আছিল। তেখেতৰ নিজৰ গ্ৰন্থ প্ৰকাশন আৰু ফাৰ্মাচী আছিল। বৰুৱাৰ প্ৰকাশনটোৰ নাম- ‘বিজয় প্ৰকাশ ভৱন’ আৰু ফাৰ্মাচীখনৰ নাম আছিল- ‘মাধৱদেৱ মেডিকেল হ’ল’। তেখেতেই নেতৃত্ব বহন কৰি নগাঁৱত হলধৰ ভূঞা সমন্বিতে শ্ৰীমন্ত শঙ্কৰ মিশ্যনৰ জন্ম দিয়ে। বৰুৱাৰ ‘ইলা ভনীটিলৈ মুকলি চিঠি’ শীৰ্ষক তিনিটা খণ্ডৰ যৌনবিজ্ঞান বিষয়ক গ্ৰন্থকেইখন ললিত কুমাৰ বৰুৱাৰ শ্ৰেষ্ঠ সাহিত্যকৃতি। তদুপৰি তেখেতে ইলা বৰুৱা ছদ্মনামতো সাহিত্য ৰচনা কৰিছিল। 

## প্ৰাৰম্ভিক জীৱন
তেখেতৰ জন্ম হয় ১৮৯০ চনৰ নৱেম্বৰ মাহৰ ২ তাৰিখে পুৰণি গুডাম অঞ্চলৰ কৰ্হালৰ চুকত। পিতৃৰ নাম বিজয়ৰাম বৰুৱা৷ ললিত কুমাৰ বৰুৱাৰ ভাতৃ-ভগ্নী ৬জন। তেওঁলোক হ’ল- প্ৰিয়বালা, সুশীল কুমাৰ, বিৰিঞ্চি কুমাৰ, ক্ষীৰোদ কুমাৰ লাবণ্য প্ৰভা আৰু প্ৰহ্লাদ কুমাৰ। 

তেখেতে প্ৰাথমিক শিক্ষা গ্ৰহণ কৰে নগাওঁ জিলা মিডল ভাৰ্নেকুলাৰ স্কুলৰপৰা। এইখন বঙলা ভাষাৰ স্কুল আছিল। ১৯৯৯ চনত মেট্ৰিক পৰীক্ষাত অৱতীৰ্ণ হয়। প্ৰথম বছৰ পৰীক্ষাত অনুতীৰ্ণ হয় যদিও পৰৱৰ্তী বৰ্ষত তেখেতে পৰীক্ষাত উত্তীৰ্ণ হয়। ইয়াৰ পাছত তেখেতে ১৯২০ চনত ডিব্ৰুগড়স্থিত বেৰী হুৱাইট মেডিকেল স্কুলত পঢ়িবলৈ লয় আৰু ১৯২৪ চনত ডাক্টৰ ডিগ্ৰী লাভ কৰে। ১৯২৫ চনত তেখেতে লাইচেঞ্চিয়েট মেডিকেল প্ৰেকটিশ্যনাৰ হিচাপে কাম কৰিবলৈ আৰম্ভ কৰে।

## পৰৱৰ্তী জীৱন
১৯২৭ চনত তেখেতৰ বিবাহ সম্পন্ন হয়। পত্নীৰ নাম কুসুম কুমাৰী। তেখেতে ১৯৫৫ চনত পোৱাল চন্দ্ৰ দুৱৰাৰ সৈতে ইউৰোপ ভ্ৰমণ কৰিবলৈ যাত্ৰা কৰে। তেখেতে নগাঁৱত মাধৱদেৱ মেডিকেল হ’ল নামেৰে এখন ফাৰ্মাচী খুলি কৰ্মজীৱনৰ আৰম্ভ কৰে। এইখনেই নগাঁৱৰ প্ৰথম ফাৰ্মেচী। তেখেতৰ মৃত্যু হয় ১৯৬০ চনৰ ২৭ জুনত।  
## ৰচনাৰাজি

*স্বাস্থ্যৰ বিষয়ে আষাৰ চেৰেক কথা
*মাতৃ-মংগল
*শিশু-মংগল
*প্ৰৱেশিকা স্বাস্থ্য বিজ্ঞান (এই গ্ৰন্থখন ১৯৩৮ চনত কলিকতা বিশ্ববিদ্যালয়ে মেট্ৰিকুলেশ্যন পৰীক্ষাৰ পাঠ্যপুথি হিচাপে স্বীকৃতি দিয়ে)
*অহা মানুহ পিয়লত অসমীয়াৰ কৰ্তব্য (পুস্তিকা, ১৯৪০)
*ইউৰোপৰ বাটত (১৯৫৬)
*ইলা ভনীটিলৈ মুকলি চিঠি, তিনিটা খণ্ড
*ককাইদেউলৈ মকুলি চিঠি (ইলা বৰুৱা ছদ্মনামত, ১৯৪৬)
*প্ৰাথমিক প্ৰতিবিধান
*চকুৰ ৰোগ আৰু তাৰ প্ৰতিকাৰ
*যক্ষ্মাৰেগ আৰু তাৰ প্ৰতিকাৰ
*সমাজ্য কল্যাণৰ ক-খ
*ধাত্ৰী শিক্ষা
*অসম আৰু অসমৰ সমস্যা
*বিদ্ৰোহী অসম
*গীতা প্ৰৱেশ
*সন্তানৰ মনোবিকাশ
*Whither Assam
*মহাপুৰুষ মাধৱদেৱ
*স্বামী বিবেকানন্দ
*বাপুজীৰ আত্মকথা
*দিল্লী ডায়েৰী (বাপুজীৰ প্ৰাৰ্থনা সভাৰ কথা)
*ল’ৰাৰ জৱাহৰলাল
*মহামুনি বুদ্ধ
*শঙ্কৰদেৱৰ প্ৰতিচ্ছবি আমাক লাগেনে?

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
শ্ৰেণী:চিকিৎসাবিদ
আৱাহন যুগৰ অসমীয়া সাহিত্য

## পৰিচয়
**আৱাহন যুগৰ অসমীয়া সাহিত্য** গ্ৰন্থখন ডিব্ৰুগড় বিশ্ববিদ্যালয়ৰ অসমীয়া বিভাগৰ প্ৰাধ্যাপক ড০প্ৰহ্লাদ কুমাৰ বৰুৱাৰ সম্পাদনাত ১৯৭৪ চনৰ ডিচেম্বৰ মাহত প্ৰকাশ পায়। গ্ৰন্থখনৰ প্ৰকাশক আছিল খগেশ্বৰ শৰ্মা,নিতাইপুখুৰী শাখা সাহিত্য সভা। গ্ৰন্থখনৰ মুঠ পৃষ্ঠা ৬৩।

## গ্ৰন্থখনৰ অন্তৰ্ভাগৰ সবিশেষ
এই গ্ৰন্থখনত আৱাহন (আলোচনী) যুগৰ সাহিত্য কেন্দ্ৰিক ৬টা প্ৰবন্ধ আছে। তদুপৰি গ্ৰন্থখনত ২টা সাহিত্যৰ অন্যান্য বিষয়ৰ প্ৰবন্ধ আৰু এটা নিতাইপুখুৰী শাখা সাহিত্য সভাৰ ইতিহাস বিষয়ক প্ৰবন্ধ সন্নিৱিষ্ট হৈছে।

### প্ৰবন্ধসমূহ
** অসমীয়া সাহিত্য, সমাজ আৰু আৱাহন* — লেখক ডা: দীননাথ শৰ্মা। পৃষ্ঠা- ১ ।
* *আৱাহন যুগৰ অসমীয়া নাটক* — লেখক ডিম্বেশ্বৰ শৰ্মা ।পৃষ্ঠা- ৭ ।
* *আৱাহন যুগৰ অসমীয়া উপন্যাস* — প্ৰহ্লাদ কুমাৰ বৰুৱা।পৃষ্ঠা- ১৬।
* *আৱাহন যুগৰ চুটিগল্প* — নগেন শইকীয়া।পৃষ্ঠা- ৩৩ ।
* *আৱাহন যুগৰ কবিতা* —  ড০মহেন্দ্ৰ বৰা । পৃষ্ঠা- ৩৭
* *অসমীয়া সাহিত্যত বিংশ শতিকাৰ সমালোচকঃ ড<sup>০</sup> নেওগ* — বুদ্ধীন্দ্ৰ কুমাৰ ৰাজখনিকৰ । পৃষ্ঠা- ৪২ ।

**ওপৰঞ্চি**
* *অসমীয়া ভাষা-সাহিত্যত আঞ্চলিক অৰিহণা*—  লেখক মোহনৰাম শইকীয়া।পৃষ্ঠা- ৪৫।*
** ন লেখকৰ সন্ধানত 'ভ্ৰমৰ*' —  লেখক  ফুলেশ্বৰ দত্ত। পৃষ্ঠা- ৫০ ।
* *নিতাইপুখুৰী শাখা সাহিত্য সভাৰ চমু পৰিচয়* - লেখক ৰজনীকান্ত দত্ত।পৃষ্ঠা- ৫৫।
* *অসম সাহিত্য সভাৰ ১৯৭৩/৭৪ চনৰ কাৰ্য্যনিৰ্বাহকৰ সদস্যসকল*।পৃষ্ঠা- ৬১ ।
* *আদৰণী সমিতিৰ বিষয়ববীয়াসকল'' ।গ্ৰন্থৰ পৃষ্ঠা- ৬৩।

## তথ্যসূত্ৰ

শ্ৰেণী:অসমীয়া গ্ৰন্থ
ঘটশ্ৰাদ্ধ

**ঘটশ্ৰাদ্ধ** () ১৯৭৭ চনত মুক্তি পোৱা গিৰীশ কাছাৰৱল্লী পৰিচালিত এখন কানাড়া ভাষাৰ এখন ছবি। ইয়াত মীনা কুট্টাপ্পা, নাৰায়ণ ভাট আৰু অজিত কুমাৰে মুখ্য চৰিত্ৰত অভিনয় কৰিছে। বিশিষ্ট কানাড়া সাহিত্যিক, জ্ঞানপীঠ বঁটা বিজয়ী ইউ আৰ অনন্তমূৰ্তিৰ এখন উপন্যাসৰ আধাৰত ছবিৰ কাহিনী ৰচনা কৰা হৈছে। এই ছবিখনেই আছিল গিৰীশ কাছাৰৱল্লীৰ পৰিচালক হিচাপে প্ৰথম পূৰ্ণদৈৰ্ঘ্যৰ ছবি। ঘটশ্ৰাদ্ধৰ যোগেদি কেবল এজন প্ৰতিশ্ৰুতি সম্পন্ন পৰিচালকৰ আবিৰ্ভাৱ হোৱা নাছিল, ভাৰতৰ 'নতুন চলচ্চিত্ৰ'ৰ দিগন্তত ছবিখনে কানাড়া চলচ্চিত্ৰৰ আগমনো চিহ্নিত কৰিছিল।

১৯৭৭ চনৰ ২৫তম ৰাষ্ট্ৰীয় চলচ্চিত্ৰ বঁটাত ছবিখনে সৰ্বভাৰতীয় স্তৰত শ্ৰেষ্ঠ পূৰ্ণদৈৰ্ঘ্যৰ ছবি, শ্ৰেষ্ঠ সংগীত পৰিচালনা, আৰু শ্ৰেষ্ঠ শিশু শিল্পীৰ তিনিটাকৈ বঁটা লাভ কৰে।

২০০২ চনত চলচ্চিত্ৰৰ শতবাৰ্ষিকী উদযাপনৰ সময়ত পেৰিছৰ ৰাষ্ট্ৰীয় আৰ্কাইভে নিৰ্বাচন কৰা ১০০ খন ছবিৰ ভিতৰত একমাত্ৰ ভাৰতীয় ছবি হিচাপে ঘটশ্ৰাদ্ধই স্থান পায়। ২০০৯ চনৰ ভাৰতীয় আন্তঃৰাষ্ট্ৰীয় চলচ্চিত্ৰ মহোৎসৱত ১৬ লাখ ভোট লাভ কৰা ঘটশ্ৰাদ্ধক ভাৰতীয় চলচ্চিত্ৰৰ ২০ খন শ্ৰেষ্ঠ ছবিৰ ভিতৰত অন্যতম বুলি ঘোষণা কৰা হয়।
## কাহিনীৰ সাৰাংশ
উড়ুপাই নিজৰ গাঁৱৰ ঘৰত এখন বৈদিক বিদ্যালয় চলায়। বিদ্যালয়খনৰ অৱস্থা খুব ভাল নহয়। ছাত্ৰখিনিও অনিয়ন্ত্ৰিত আৰু উচ্ছৃংখল। উড়ুপাই বিধৱা বিধবা জীয়েক যমুনাৰ সৈতে বাস কৰে। দূৰণিৰ গাঁৱৰ পৰা অহা নিৰীহ প্ৰকৃতিৰ ছাত্ৰ নানীৰ সৈতে এক আত্মিক বান্ধোন গঢ় লৈ উঠে।

বিদ্যালয়ৰ শিক্ষক এজনৰ সৈতে যমুনাৰ প্ৰেম। শিক্ষকজনৰ ফালৰ পৰা তাই গৰ্ভৱতী হয়। ইফালে বিদ্যালয়খনৰ বাবে ধন সংগ্ৰহ কৰিবলৈ উড়ুপা বাহিৰলৈ যায়। কম সময়ৰ ভিতৰতে যমুনাৰ গৰ্ভধাৰণৰ বিষয়টো ৰাষ্ট্ৰ হৈ পৰাত গাঁৱবাসীয়ে তাইক বহিষ্কাৰ কৰে। প্ৰেমিকজনে বেলেগে গম নোপোৱাকৈয়ে তাইৰ গৰ্ভপাত কৰায়। এই সকলোবোৰৰ মাজতে নানীয়ে একমাত্ৰ ব্যক্তি, যিয়ে যমুনাক সহায় কৰিবলৈ বদ্ধপৰিকৰ, কিন্তু তেৱোঁকো কেইদিনমান পিছত দেউতাক আহি লৈ যায়। উড়ুপাই গাঁৱলৈ উভতি আহি গোটেই কথাবোৰ গম পাই, জীয়েকক মৰি যোৱা বুলি ধৰি লৈ তাইৰ অন্তিম সংস্কাৰ কৰে। তাইৰ চুলিবোৰ খুৰাই পেলায় আৰু বটগছৰ তলত নিৰ্বাসন দিয়ে।
## অভিনয়

* মীনা কুট্টাপ্পা (যমুনা)
* নাৰায়ণ ভাট (শাস্ত্ৰী)
* অজিত কুমাৰ (নানী, শিশুশিল্পী)
* ৰামকৃষ্ণ
* শান্তা
* ৰামস্বামী আয়েংগাৰ
* জগন্নাথ
* বি সুৰেশা
* এইচ এচ পাৰ্বতী

## বঁটা
;২৫তম ৰাষ্ট্ৰীয় চলচ্চিত্ৰ বঁটা (১৯৭৭)
* শ্ৰেষ্ঠ ৰাষ্ট্ৰীয় পূৰ্ণদৈৰ্ঘ্য ছবিৰ স্বৰ্ণকমল
* শ্ৰেষ্ঠ সংগীত পৰিচালকৰ ৰাষ্ট্ৰীয় চলচ্চিত্ৰ বঁটা- বি ভি কাৰন্থ
* শ্ৰেষ্ঠ শিশুশিল্পীৰ ৰাষ্ট্ৰীয় চলচ্চিত্ৰ বঁটা- অজিত কুমাৰ 
;কৰ্ণাটক ৰাজ্যিক চলচ্চিত্ৰ বঁটা (১৯৭৭-৭৮)
* প্ৰথম শ্ৰেষ্ঠ চলচ্চিত্ৰ
* শ্ৰেষ্ঠ কাহিনী- ইউ আৰ অনন্তমূৰ্তি
* শ্ৰেষ্ঠ চিত্ৰনাট্য- গিৰিশ কাছাৰৱল্লী
* শ্ৰেষ্ঠ শিশুশিল্পী- অজিত কুমাৰ

## তথ্যউৎস

## বাহ্যিক সংযোগ
* 
* Overview at NY Times
* ಕನ್ನಡಸಾಹಿತ್ಯ.ಕಾಮ್ ನಿಂದ ಗಿರೀಶ್ ಕಾಸರವಳ್ಳಿ ಗೌರವಾರ್ಥ - ಕನ್ನಡ ಪರ್ಯಾಯ ಸಿನಿಮಾ ರಸಗ್ರಹಣ ಶಿಬಿರ

শ্ৰেণী:১৯৭৭ বৰ্ষৰ চলচ্চিত্ৰ
শ্ৰেণী:কানাড়া চলচ্চিত্ৰ
শ্ৰেণী:শ্ৰেষ্ঠ পূৰ্ণদৈৰ্ঘ্য ছবিৰ ৰাষ্ট্ৰীয় চলচ্চিত্ৰ বঁটা বিজয়ী
তৈয়বউল্লা

**তৈয়বুউল্লা** ওৰফে **মৌলানা তৈয়বুল্লাহ**() এগাৰকী ভাৰতীয় জাতীয় কংগ্ৰেছ দলৰ কৰ্মী আৰু স্বাধীনতা আন্দোলনৰ সংগ্ৰামী আছিল৷ স্বাধীনোত্তৰ অসমত বিধানসভালৈ নিৰ্বাচিত হৈ তেওঁ মন্ত্ৰীত্বৰ দায়িত্ব পায়ো পালন কৰা নাছিল৷ তদুপৰি এগৰাকী লেখক হিচাপেও তেওঁ খ্যাতি লাভ কৰিছিল৷ গুৱাহাটীৰ চৰকাৰী হাকিম মছিয়ৎ উল্লাহৰ সন্তান তৈয়বুল্লাহৰ জন্ম হৈছিল ১৮৯৪ চনত৷ ‘কাৰাগাৰৰ চিঠি আৰু পোন্ধৰ আগষ্ট’ তেওঁৰ উল্লেখযোগ্য সাহিত্যকৃতি৷

## শিক্ষা
তৈয়বুল্লাহে গোলাঘাট বেজবৰুৱা হাইস্কুলত আৰু পিছত শিৱসাগৰ চৰকাৰী হাইস্কুলৰ পৰা এণ্ট্ৰেন্স পাছ কৰি ১৯০৯ চনত অসম উপত্যকাৰ ভিতৰত প্ৰথম হৈ সোণৰ পদক লাভ কৰে৷  কটন কলেজৰ পৰা প্ৰথম বিভাগত আই,এছ,চি পাছ কৰে৷ পাছত কলিকতা প্ৰেছিডেন্সী কলেজৰ পৰা পদাৰ্থ বিজ্ঞানত সন্মানসহ বি,এছ,ছি ডিগ্ৰী লাভ কৰে৷ তেওঁ কলিকতাতৰ অমিশ্ৰ গণিতৰ স্নাতকোত্তৰ পাঠ গ্ৰহণ কৰিছিল যদিও পৰীক্ষা দিয়া নহ’ল৷ কলিকতাৰ পৰাই তেওঁ আইনৰ স্নাতক হৈ অসমলৈ উভতি আহে৷

## কৰ্মজীৱন
কলিকতাৰ পৰা শিক্ষা সাং কৰি তৈয়বুল্লাহে ১৯১৯ চনত গুৱাহাটীত ওকালতি আৰম্ভ কৰিছিল৷ ১৯২২ চনৰ পৰা ১৯২৪ চনলৈ তেওঁ আলিগড়ৰ “জামিয়া মিলিয়া ইচলামিয়া’’ত দুবছৰ বিজ্ঞান শিক্ষকৰূপে কাম কৰিছিল৷

## ৰাজনৈতিক জীৱন
স্বাধীনতা আন্দোলনত এগৰাকী কংগ্ৰেছ কৰ্মীৰূপে তৈয়বুল্লাহে সক্ৰিয় ভূমিকা পালন কৰিছিল৷ ১৯২২ চনত তেওঁ গুৱাহাটী জিলা কংগ্ৰেছৰ সম্পাদক আৰু পিছলৈ সভাপতি হৈছিল৷ ১৯২৬ চনত পাণ্ডুত বহা জাতীয় কংগ্ৰেছৰ অধিৱেশনৰ আদৰণী সমিতিৰ সম্পাদক হৈছিল৷ বিয়াল্লিছৰ ভাৰত ত্যাগ আন্দোলনত অংশ গ্ৰহণ কৰি তেওঁ দুবাৰ কাৰাবৰণ কৰিছিল৷ প্ৰথমবাৰ ছমাহ কাল আৰু পিছত ১৯৪২ চনৰ পৰা ১৯৪৫ চনলৈ জেল খাটিছিল৷ স্বাধীনতাৰ পিছত মঙলদৈ সমষ্টিৰ পৰা বিনা-প্ৰতিদ্বন্দিতাৰে তেওঁ অসম বিধানসভালৈ নিৰ্বাচিত হৈছিল৷ বিধায়ক হৈ থকা অৱস্থাত তেওঁক মন্ত্ৰীত্ব যচা হৈছিল যদিও তেওঁ স্বেচ্ছাই সেই পদ ত্যাগ কৰিছিল বুলি জনা যায়৷

## সাহিত্য
মৌলানা তৈয়বুল্লাহে ৰাজনৈতিক জীৱনৰ লগতে সাহিত্যৰ দিশতো মনোনিৱেশ কৰিছিল৷ পদ্মধৰ চলিহা সম্পাদক হৈ থকা সময়ত “অসমীয়া’’ কাকতৰ লগতো তেওঁ জড়িত হৈছিল৷ কাৰাগাৰত থকা সময়ত তেওঁ “কাৰাগাৰৰ চিঠি আৰু পোন্ধৰ আগষ্ট’’ নামে এখনি পুথি ৰচনা কৰিছিল, যিখন ১৯৬২ চনত প্ৰকাশ পাইছিল৷ তদুপৰি তেওঁ *উন্মুল কোৰাণ*, *Islam and Non Violence*, *Between the Symbol and the Idol at Last* নামে তিনিখন পুথি ৰচনা কৰিছিল৷

### মৃত্যু
১৯৬০ চনৰ ৩০ অক্টোবৰত তেওঁৰ মৃত্যু হৈছিল৷

## তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:মৃত ব্যক্তি
শ্ৰেণী:অসম
হেমপ্ৰভা দাস

হেমপ্ৰভা দাস অসমৰ বিশেষকৈ ডিব্ৰুগড় অঞ্চলৰ নাৰী আন্দোলনৰ অগ্ৰণী ব্যক্তি আছিল।  নাৰী সংঘ সংগঠিত কৰাৰ লগতে অসমীয়া সমাজৰ ভিতৰত সামাজিক, অৰ্থনৈতিক, আৰু শৈক্ষিক উত্থানৰ পোষকতা কৰাত তেওঁ উল্লেখযোগ্য ভূমিকা পালন কৰিছিল।  যি যুগত নাৰী সবলীকৰণে প্ৰাৰম্ভিক পদক্ষেপ গ্ৰহণ কৰিছিল, সেই যুগত জন্মগ্ৰহণ কৰা হেমপ্ৰভা দাসে ব্ৰিটিছ ঔপনিৱেশিক শাসনৰ বিৰুদ্ধে জাতীয়তাবাদী সংগ্ৰামত উল্লেখযোগ্য অৱদান আগবঢ়াইছিল।

১৯১৫ চনত হেমপ্ৰভা দাসে অসমত প্ৰথমবাৰৰ বাবে "ডিব্ৰুগড় মহিলা সমিতি" নামেৰে পৰিচিত মহিলা সংগঠন প্ৰতিষ্ঠা কৰাৰ ক্ষেত্ৰত এক সক্ৰিয় পদক্ষেপ গ্ৰহণ কৰে।  ডিব্ৰুগড়ৰ অন্যান্য দূৰদৰ্শী মহিলাসকলৰ সৈতে সহযোগিতা কৰি তেওঁ এই সংঘ গঠনৰ পদক্ষেপৰ নেতৃত্ব দিছিল, যাৰ লক্ষ্য আছিল সমাজত প্ৰচলিত বিভিন্ন সাংস্কৃতিক, অৰ্থনৈতিক, আৰু শৈক্ষিক চিন্তাৰ সমাধান।  মহাত্মা গান্ধীৰ গঠনমূলক কাৰ্যসূচীৰ পৰা অনুপ্ৰাণিত হৈ সমিতিখনে অসহযোগিতা আৰু আত্মনিৰ্ভৰশীলতাৰ নীতিৰ সৈতে একাকাৰ কৰি ল’লে।

আন্দোলনটোৱে গতি লাভ কৰাৰ লগে লগে আন আন অঞ্চলতো অনুৰূপ সংঘৰ গজালি আৰম্ভ হ’ল, ১৯১৭ চনত নগাঁৱৰ মহিলাসকলে এটা তুলনামূলক গোট গঠন কৰিলে।  তেওঁলোকৰ জড়িততাৰ বৈশিষ্ট্য আছিল স্থানীয় প্ৰতিবাদ, শোভাযাত্ৰা, সভা, আৰু বিক্ষোভ যিয়ে ব্ৰিটিছ অত্যাচাৰৰ বিৰুদ্ধে অসহযোগিতাৰ আৱেগক প্ৰতিধ্বনিত কৰিছিল।

আন্দোলনৰ "ভাৰত ত্যাগ" পৰ্যায়ত হেমপ্ৰভা দাসৰ নেতৃত্বই থিয় দিছিল কাৰণ তেওঁ নিৰ্ভয়ে অসমৰ নাৰীসকলক ব্ৰিটিছ শাসনৰ প্ৰতিহত কৰাত নেতৃত্ব দিছিল।  কংগ্ৰেছ নেতাসকলক আটক কৰি ৰখাৰ লগে লগে আন্দোলনক আগুৱাই নিয়াৰ দায়িত্ব এই সাহসী মহিলাসকলৰ কান্ধত পৰিছিল।  চন্দ্ৰপ্ৰভা শইকীয়ানী, পুষ্পলতা দাস, আমোলপ্ৰভা দাস, আৰু স্বৰূপলতা দাসৰ দৰে আন উল্লেখযোগ্য ব্যক্তিৰ সমান্তৰালকৈ হেমপ্ৰভা দাসে অসমৰ বিভিন্ন প্ৰান্তত প্ৰতিবাদ, সভা, বিক্ষোভৰ আয়োজন কৰিছিল।

তেওঁলোকৰ সমৰ্পণৰ প্ৰমাণ আছিল ১৯৪৩ চনৰ ৪, ৫ আৰু ৬ জানুৱাৰীত বৰ্তমানৰ বৰপেটা জিলাৰ পাঠশালাত "সাম্ৰাজ্যবাদ বিৰোধী দিৱস" পালন।  হেমপ্ৰভা দাস আৰু তেওঁৰ সহযোগী মহিলা কৰ্মীসকলৰ প্ৰচেষ্টাৰ নেতৃত্বত অনুষ্ঠিত হোৱা এই অনুষ্ঠানত ভাৰতীয় স্বাধীনতা আৰু ব্ৰিটিছ ৰাজৰ বিৰুদ্ধে প্ৰতিৰোধৰ বাবে তেওঁলোকৰ অদম্য দায়বদ্ধতা প্ৰদৰ্শন কৰা হৈছিল ।

হেমপ্ৰভা দাসৰ উত্তৰাধিকাৰে প্ৰজন্ম প্ৰজন্মক অনুপ্ৰাণিত কৰি আহিছে। অসমৰ স্বাধীনতা আৰু সামাজিক প্ৰগতিৰ সংগ্ৰামৰ ইতিহাস গঢ় দিয়াত নাৰীয়ে লোৱা গুৰুত্বপূৰ্ণ ভূমিকাৰ কথা আমাক সোঁৱৰাই দিছে।  নিজৰ দৃঢ়তা আৰু নেতৃত্বৰ জৰিয়তে অঞ্চলটোৰ মহিলা সৱলীকৰণৰ ট্ৰেজেক্টৰীত এক অমলিন চিন ৰাখিলে।

## তথ্যসূত্ৰ
বিনীতা বৰগোহাঁই

**বিনীতা বৰগোহাঁই** () অসমৰ এগৰাকী অভিনয় শিল্পী। তেওঁ মূলতঃ ১৯৭৫ চনত মুক্তিলাভ কৰা আব্দুল মজিদ পৰিচালিত চামেলি মেমচা'ব চলচ্চিত্ৰৰ নাম-ভূমিকাত অভিনয় কৰাৰ বাবে পৰিচিত। ইয়াৰোপৰি তেওঁ সত্ৰীয়া নৃত্য আৰু নাটকৰো অনুশীলন কৰিছিল।

## প্ৰাৰম্ভিক জীৱন
বিনীতা বৰগোহাঁইৰ জন্ম হয় যোৰহাট চহৰত। তেওঁৰ পিতৃ চন্দ্ৰ বৰগোহাঁই আৰু মাতৃ ৰাণী গোহাঁই। পিতৃৰ চাকৰিসূত্ৰে তেওঁ শিৱসাগৰৰ শিমলুগুৰিত থাকিবলগা হয় আৰু নিজৰ শিক্ষাজীৱন শিৱসাগৰতে আৰম্ভ কৰে। শৈশৱৰে পৰা বৰগোহাঁইৰ খেলা-ধূলা আৰু নৃত্যৰ প্ৰতি ধাউতি আছিল। তেওঁ গুৰু মাখন বৰা আৰু বাপুৰাম বৰাৰ ওচৰত নৃত্যৰ আদিপাঠ শিকিছিল। তেওঁ শিৱসাগৰ নাট্য মন্দিৰত নাটকৰো শিক্ষা গ্ৰহণ কৰিছিল। ইয়াৰ লগতে তেওঁ ৰাসৰ সময়ত হোৱা ভাওনাত অংশগ্ৰহণ কৰি দৰ্শকৰ সমাদৰ লাভ কৰিছিল। অভিনয়ৰ ক্ষেত্ৰত তেওঁ আব্দুল মজিদ আৰু প্ৰফুল্ল বৰুৱাৰ তত্ত্বাৱধান লাভ কৰিছিল।

## অভিনয় জীৱন
বিনীতা বৰগোহাঁয়ে অসমীয়া চলচ্চিত্ৰ জগতত প্ৰথম ভূমুকি মাৰে ১৯৭৩ চনত মুক্তিলাভ কৰা *ৰশ্মিৰেখা* নামৰ চলচ্চিত্ৰখনৰ যোগেদি। ছবিখনৰ 'পলাশ ৰাঙলী হ'ল' শীৰ্ষক গীতটিত তেওঁ এগৰাকী পাহাৰীয়া ছোৱালীৰ চৰিত্ৰ ৰূপায়ণ কৰিছিল। ইয়াৰ পিছত তেওঁ ১৯৭৩ চনতেই মুক্তিলাভ কৰা নিপ বৰুৱাৰ *সোণতৰা* ছবিখনত অভিনয় কৰে। ১৯৭৫ চনত তেওঁ নিৰোদ চৌধুৰীৰ এটা চুটিগল্পৰ আধাৰত নিৰ্মিত আৰু আব্দুল মজিদ পৰিচালিত ক'লা-বগা চলচ্চিত্ৰ চামেলি মেমচা'বৰ নাম-ভূমিকাত অভিনয় কৰাৰ সুযোগ লাভ কৰে। সেই সময়ত তেওঁ দশম শ্ৰেণীত পঢ়ি আছিল। এই চলচ্চিত্ৰখন বৰগোহাঁইৰ অভিনয় জীৱনৰ এক মাইলৰ খুঁ‌টি হিচাপে পৰিগণিত হয়। ইয়াত তেওঁৰ ওঁঠত কেইবাটাও জনপ্ৰিয় গীত দিয়া হৈছিল। এই ছবিখনে শ্ৰেষ্ঠ অসমীয়া ছবিৰ ৰাষ্ট্ৰীয় পুৰস্কাৰৰ লগতে এই ছবিখনত কৰা সংগীত পৰিচালনাৰ বাবে ড° ভূপেন হাজৰিকাই শ্ৰেষ্ঠ সংগীত পৰিচালকৰ ৰাষ্ট্ৰীয় পুৰস্কাৰ লাভ কৰিবলৈ সক্ষম হৈছিল।

## ব্যক্তিগত জীৱন
বিনীতা বৰগোহাঁই *চামেলি মেমচাব* চলচ্চিত্ৰৰ ছাউণ্ড ৰেকৰ্ডিষ্ট প্ৰবীৰ মিত্ৰৰ সৈতে বিবাহপাশত আবদ্ধ হয়। তেওঁলোকৰ এক পুত্ৰ সন্তান আছে।

## তথ্য সংগ্ৰহ

শ্ৰেণী:অসমীয়া চলচ্চিত্ৰৰ অভিনেত্ৰী
অসমীয়া জাতিচিন্তা বেজবৰুৱা, শংকৰদেৱ আৰু বিষ্ণুৰাভা

**অসমীয়া জাতিচিন্তা বেজবৰুৱা, শংকৰদেৱ আৰু বিষ্ণুৰাভা** এখন অসমীয়া গ্ৰন্থ। গ্ৰন্থখনৰ লেখক গুৱাহাটী বিশ্ববিদ্যালয়ৰ অৱসৰপ্ৰাপ্ত প্ৰাধ্যাপক গোবিন্দপ্ৰসাদ শৰ্মা। গ্ৰন্থখনৰ প্ৰকাশক ভৱানী বুক্ছ। গ্ৰন্থখন প্ৰথম প্ৰকাশ পাইছিল এপ্ৰিল ২০১৩ চনত। গ্ৰন্থখনত লেখকে বিভিন্ন সময়ত লিখা ১২ টা গুৰুত্বপূৰ্ণ প্ৰবন্ধ সন্নিৱিষ্ট হৈছে। গ্ৰন্থখনৰ মুঠ পৃষ্ঠাৰ সংখ্যা ১৬৮।

## গ্ৰন্থখনত সন্নিৱিষ্ট প্ৰবন্ধসমূহ
# *অসমীয়া জাতিচিন্তা*
# *বেজবৰুৱাৰ স্বদেশপ্ৰেম*
# *বেজবৰুৱাৰ জাতীয়তাবোধঃ ভাৰতীয় আৰু অসমীয়া*
# *বেজবৰুৱাৰ অসমীয়া চেতনা আৰু তেওঁৰ সাহিত্য*
# *উত্তৰাধুনিকতাবাদ আৰু অসমীয়াৰ সাম্প্ৰতিক জাতীয় সংকট*
# *অসমীয়াৰ সংজ্ঞা*
# *অসমীয়া অসমীয়া*
# *ঊনবিংশ শতিকাৰ আধুনিক অসমীয়াসকল*
#* উত্তৰাধুনিকতাৰ পোহৰত শ্ৰীমন্ত শংকৰদেৱ*
#* শ্ৰীমন্ত শংকৰদেৱ আৰু মাৰ্টিন লুথাৰ*
# *শংকৰদেৱ আৰু শ্বেইক্সপীয়াৰ*
# *বিষ্ণু ৰাভাৰ অসমীয়া জাতি

== সহায়ক গ্ৰন্থপঞ্জী ==
# গোৱিন্দ প্ৰসাদ শৰ্মা, *'অসমীয়া জাতিচিন্তা বেজবৰুৱা, শংকৰদেৱ আৰু বিষ্ণুৰাভা''', প্ৰথম প্ৰকাশ এপ্ৰিল ২০১৩, ভৱানী বুক্ছ, গুৱাহাটী-৭৮১০২৬

## তথ্যসূত্ৰ
লেৰেলা বড়ো

**লেৰেলা বড়ো**() ভাৰতৰ স্বাধীনতা আন্দোলনৰ এগৰাকী সক্ৰিয় কৰ্মী আছিল৷ বিয়াল্লিছৰ আন্দোলনত ঢেকিয়াজুলি থানাত পতাকা উত্তোলন কৰিবলৈ গৈ পুলিচৰ গুলীত আহত হৈ পিছত বৰ শোকজনক অৱস্থাত মৃত্যু হয়৷
লেৰেলা বড়োৰ জন্ম ঢেকিয়াজুলি মৌজাৰ কেহেৰুখন্দা গাঁৱত৷ পিতৃৰ নাম গপ কছাৰী৷ পৰিয়ালৰ আৰ্থিক অৱস্থা অতি শোচনীয় আছিল বাবে প্ৰাইমাৰী বিদ্যালয়ৰ দ্বিতীয় শ্ৰেণীলৈকে পঢ়ি শ্ৰম কৰি জীৱিকা নিৰ্বাহ কৰিছিল৷ পিছত প্ৰায় ২১-২২ বছৰ বয়সত কংগ্ৰেছৰ ভলণ্টিয়াৰ হৈ আন্দোলনত যোগ দিয়ে৷ ১৯৪২ চনত ঢেকিয়াজুলি থানাত পতাকা উত্তোলন কৰিবলৈ যোৱা সমদলৰ লগত গৈছি লেৰেলা বড়ো৷ সমদলৰ আগত যোৱা জনতাক লাঠিচালনা কৰি অত্যাচাৰ কৰাত আৰু গুলীয়াই বহু মানুহক নিহত কৰাত লেৰেলা বড়োই পুলিচক নিৰস্ত্ৰ কৰিবলৈ টনা-আঁজোৰা কৰিছিল৷ ফলত পুলিচে গুলী কৰে আৰু তেওঁ থানা ফিল্ডত পৰি থাকে৷ আঘাতপ্ৰাপ্ত অৱস্থাতে তেওঁক আনসকলৰ সৈতে গ্ৰেপ্তাৰ কৰি হাজোতলৈ প্ৰেৰণ কৰে যদিও কোনো চিকিৎসাৰ ব্যৱস্থা কৰা হোৱা নাছিল৷ পিছত তেওঁৰ আঘাতপ্ৰাপ্ত স্থানবোৰ গেলি-পচি তাৰ যন্ত্ৰণাতে তেওঁৰ মৃত্যু হৈছিল৷
## তথ্য সূত্ৰ

শ্ৰেণী:অসমৰ স্বাধীনতা সংগ্ৰামী
শ্ৰেণী:মৃত ব্যক্তি
নীলকান্ত চোলাধৰা ফুকন

**নীলকান্ত চোলাধৰা ফুকন** আহোম ৰাজবিষয়া আছিল৷ তেওঁ অসম ১৮৫৭ চনত হোৱা বৃটিছ বিৰোধী আন্দোলনত মণিৰাম দেৱানক সহযোগ কৰিছিল আৰু ইয়াৰ বাবে কাৰাবৰণ কৰিবলগীয়া হৈছিল৷ ইংৰাজ চৰকাৰে তেওঁক দোষী সাব্যস্ত কৰি ১৪ বছৰৰ বাবে *কলিয়াপানী*লৈ নিৰ্বাসন দিছিল৷

## তথ্য সংগ্ৰহ
মনবৰ নাথ

**মনবৰ নাথ**() ভাৰতৰ স্বাধীনতা আন্দোলনৰ এগৰাকী সংগ্ৰামী বীৰ৷ তেওঁ অসমৰ ঢেকিয়াজুলি থানাত ত্ৰিৰংগা পতাকা উত্তোলন কৰিবলৈ গৈ পুলিচৰ গুলীত শ্বহীদ হয়৷ তেওঁৰ জন্ম নগাঁও জিলাৰ হাতীচোং মৌজাৰ জামুগুৰিত৷ তেওঁৰ জন্ম হৈছিল ১৯২৪ চনত আৰু মৃত্যূ হৈছিল ১৯৪২ চনৰ ২০ ছেপ্তেম্বৰত৷
১৯৪২ চনৰ ২০ ছেপ্তেম্বৰৰ দিনা অসমৰ গহপুৰ ঢেকিয়াজুলি আদি থানাত সংগ্ৰামী জনতাই ত্ৰিৰংগা পতাকা উত্তোলন কৰাৰ সংকল্প লৈছিল৷ সেই উদ্দেশ্যে ঢেকিয়াজুলিত বৰগাঁও, মিছামাৰী, নাহৰবাৰী, ঢেকিয়াজুলি আৰু বৰছলা, এই ঠাইসমূহৰ পৰা হাজাৰ হাজাৰ জনতা সমদল কৰি থানা অভিমুখে আগবাঢ়িছিল৷ সমদলক প্ৰতিহত কৰিবলৈ পুলিচে লাঠিচালনা আৰু গুলীচালনা কৰিছিল৷ সেইদিনা ঘটনাস্থলীত মুঠ এঘাৰজন মানুহ শ্বহীদ হৈছিল৷ তাৰ ভিতৰত মনবৰ নাথো আছিল৷ মৃত্যু পূৰ্বে পুলিচৰ গুলীকো কেৰেপ নকৰি আন এজন সতীৰ্থ গোলোক নেওগৰ লগত আগবঢ়ি গৈ দুয়ো দুখন পতাকা থানাৰ মূধচত উত্তোলন কৰাৰ পিছত গুলীৰ আঘাতত মনবৰ নাথৰ মৃত্যু হয়৷ তেওঁ কংগ্ৰেছৰ *মৃত্যু বাহিনী*ৰ সদস্য আছিল৷

## তথ্য সংগ্ৰহ

শ্ৰেণী: অসমৰ স্বাধীনতা সংগ্ৰামী
শ্ৰেণী:মৃত ব্যক্তি
মাধুৰীমা চৌধুৰী

**মাধুৰীমা চৌধুৰী** () অসমৰ এগৰাকী অভিনয় শিল্পী আৰু নৃত্য পটীয়সী। তেওঁ বহুকেইখন অসমীয়া কথাছবি, ভিচিডি আৰু ধাৰাবাহিকত অভিনয় কৰিছে। তেওঁ দূৰদৰ্শণ কেন্দ্ৰ গুৱাহাটীৰ এগৰাকী ঘোষিকা হিচাপেও কৰ্মৰত আছিল। চৌধুৰী আছিল অসমৰ লতাশিল বিহুতলীৰ প্ৰথমগৰাকী বিহুৰাণী।

## প্ৰাৰম্ভিক জীৱন
মাধুৰীমা চৌধুৰীৰ জন্ম হয় যোৰহাটত। তেওঁৰ পিতৃ ধৰ্মকান্ত মহন্ত হ'ৰ্ডিঙৰ ব্যৱসায় কৰা অসমৰ প্ৰথমগৰাকী ব্যক্তি আছিল। তেওঁৰ মাতৃৰ নাম ইন্দুপ্ৰভা মহন্ত। চৌধুৰীৰ বয়স এবছৰমান হওঁতেই তেওঁলোক গুৱাহাটীৰ শিলপুখুৰীলৈ আহে আৰু তাতেই থাকিবলৈ লয়। সৰুতেই পিতৃৰ পৰা সত্ৰীয়া নৃত্যৰ আদিপাঠ শিকা চৌধুৰীয়ে পৰৱৰ্তী সময়ত গুৱাহাটীত ৰসেশ্বৰ শইকীয়া বৰবায়নৰ তত্ত্বাৱধানত সত্ৰীয়া নৃত্যৰ দীক্ষা গ্ৰহণ কৰে। পিছলৈ তেওঁ বিহু নৃত্যৰ প্ৰতি আকৰ্ষিত হয়।

## অভিনয় জীৱন
চৌধুৰীয়ে ১৯৭৯ চনত মুক্তিলাভ কৰা ড° ভূপেন হাজৰিকা পৰিচালিত *মন প্ৰজাপতি* চলচ্চিত্ৰৰ জৰিয়তে অসমীয়া ছবিজগতত খোজ পেলায়। এই ছবিখনত তেওঁৰ মুখত কোনো সংলাপ নাছিল আৰু ইয়াত তেওঁ এটা মাত্ৰ নৃত্যৰ দৃশ্যত অভিনয় কৰিছিল। সেই সময়ত তেওঁ বিদ্যালয়ৰ ছাত্ৰী আছিল। অষ্টমমান শ্ৰেণীত পঢ়ি থাকোঁতে তেওঁ নিজৰ দ্বিতীয়খন ছবি আনোৱাৰ হুছেইন পৰিচালিত শ্ৰী শ্ৰী মা কামাখ্যাত দেৱী কামাখ্যা আৰু পাৰ্বতীৰ চৰিত্ৰত অভিনয় কৰিছিল। হাইস্কুল শিক্ষান্ত পৰীক্ষাত উত্তীৰ্ণ হৈ প্ৰৱেশিকা শ্ৰেণীত নামভৰ্তি কৰিয়েই চৌধুৰী বিবাহপাশত আৱদ্ধ হয়। বিবাহৰ পিছত তেওঁ অভিনয় কৰা প্ৰথমখন ছবি আছিল মৃদুল গুপ্তাৰ *কৃষ্ণচূড়া*। ইয়াৰ পিছত তেওঁ হিয়া দিয়া নিয়া, কন্যাদান, ডক্তৰ বেজবৰুৱা ২ বহুকেইখন অসমীয়া চলচ্চিত্ৰ, দূৰদৰ্শণ ধাৰাবাহিক আৰু ভিচিডিত অভিনয় কৰে। চৈয়দ আব্দুল মালিকৰ সূৰুযমুখীৰ স্বপ্ন শীৰ্ষক উপন্যাসৰ আধাৰত নিৰ্মিত একে নামৰ ধাৰাবাহিকত কপাহী নামৰ চৰিত্ৰত আৰু তৌফিক ৰহমান পৰিচালিত *নিশাৰ নায়ক*ত অভিনয় কৰি তেওঁ শ্ৰেষ্ঠ অভিনেত্ৰীৰ সন্মান লাভ কৰিছিল।

## নৃত্য পটীয়সী হিচাপে
মাধুৰীমা চৌধুৰী শৈশৱৰে পৰা নৃত্যৰ সৈতে জড়িত আছিল। তেওঁ কৃষ্ণ নৃত্য পৰিৱেশন কৰিছিল। প্ৰথমাৱস্থাত তেওঁ যতীন গোস্বামীৰ ওচৰত আৰু পিছলৈ ৰসেশ্বৰ শইকীয়া বৰবায়নৰ ওচৰত সত্ৰীয়া নৃত্যৰ দীক্ষা গ্ৰহণ কৰে। তেওঁ আছিল লতাশিল বিহুতলীৰ বিহুৰাণীৰ (১৯৭৯) খিতাপ লাভ কৰা প্ৰথমগৰাকী বিহু নাচনী। তেওঁ প্ৰভাত শৰ্মাৰ ওচৰত বৰগীতৰো দীক্ষা গ্ৰহণ কৰিছিল। 

## ব্যক্তিগত জীৱন
হাইস্কুল শিক্ষান্ত পৰীক্ষাত উত্তীৰ্ণ হৈ সন্দিকৈ ছোৱালী মহাবিদ্যালয়ত নামভৰ্তি কৰিয়েই মাধুৰীমা চৌধুৰী পৰেশ চৌধুৰীৰ সৈতে বিবাহপাশত আবদ্ধ হয়। তেওঁলোকৰ এজন পুত্ৰ আৰু এগৰাকী কন্যা সন্তান আছে। 

## তথ্য সংগ্ৰহ

শ্ৰেণী:অসমীয়া চলচ্চিত্ৰৰ অভিনেত্ৰী
শ্ৰেণী:অসমীয়া নৃত্যশিল্পী
গগনযান

**গগনযান** () হৈছে এক ভাৰতীয় মানৱযুক্ত কক্ষপথীয় মহাকাশযান, যি মানৱ মহাকাশ যাত্ৰা কাৰ্যসূচীৰ অংশ। মহাকাশযানখন তিনিজন মহাকাশচাৰীক কঢ়িয়াই নিয়াৰ বাবে প্ৰস্তুত কৰা হৈছে আৰু ইয়াৰ পৰিকল্পিত উন্নত সংস্কৰণটো উপস্থাপন আৰু ডকিং ক্ষমতাৰে সজ্জিত কৰা হ'ব। প্ৰথম মানৱ অভিযানত, ভাৰতীয় মহাকাশ গৱেষণা সংস্থা (ইছৰো)ই সাত দিনৰ বাবে ৪০০ কিলোমিটাৰ (২৫০ মাইল) উচ্চতাত পৃথিৱীৰ প্ৰদক্ষিণ কৰিবলৈ তিনিজন লোকক কঢ়িয়াই নিবলৈ ৩.৭ টন (৮,২০০ পাউণ্ড) ওজনৰ কেপচুল কঢ়িয়াই নিব। প্ৰথম মিছনটো মূলতঃ ২০২১ চনৰ ডিচেম্বৰত ইছৰোৰ এলভিএম৩ ৰকেটৰ দ্বাৰা আৰম্ভ কৰাৰ পৰিকল্পনা কৰা হৈছিল, যদিও কিছু অসুবিধা হোৱা কাৰণে পিছুৱাই দিয়া হয় বৰ্তমান এই অভিযান ২০২৫ চনৰ আগতেই হোৱাৰ সম্ভাৱনা আছে।

## ব্যোমমিত্ৰা

ব্যোমমিত্ৰা হৈছে এগৰাকী মহাকাশ ভ্ৰমণকাৰী হিউমনয়ড (মানৱগুণ বিশিষ্ট) ৰবট। ২০২০ চনৰ ২২ জানুৱাৰী তাৰিখে ভাৰতীয় মহাকাশ গৱেষণা সংস্থা চমুকৈ ইছৰোৱে মানৱ মহাকাশযাত্ৰা আৰু অনুসন্ধানকাৰী আলোচনাচক্ৰত এগৰাকী নাৰীসদৃশ ৰবটৰ নাম ঘোষণা কৰে, যাক গগনযান নামৰ মহাকাশ অভিযানটোত আন মহাকাশচাৰীসকলৰ সৈতে প্ৰেৰণ কৰা হ'ব। মানৱ মহাকাশ উৰণ কৰা আন ৰাষ্ট্ৰসমূহৰ বিপৰীতে ইছৰোয়ে পৰীক্ষামূলক অভিযানত জন্তু উৰুৱাব নোৱাৰিব বুলি সিদ্ধান্ত লৈছিল। ইয়াৰ পৰিৱৰ্তে, মহাকাশত দীঘলীয়া সময়ৰ বাবে মানৱ শৰীৰৰ ওজনহীনতা আৰু বিকিৰণে কি প্ৰভাৱ পেলাব সেয়া অধ্যয়ন কৰিবলৈ হিউমেনইড ৰবট উৰুৱাব।

ব্যোমমিত্ৰাই মাইক্ৰ'গ্ৰেভিটি পৰীক্ষা, মডিউলৰ প্ৰাচল নিৰীক্ষণ, আৰু কঁকালৰ পৰা ওপৰলৈ মানুহৰ দৰে কাৰ্যকলাপ অনুকৰণ কৰি ক্ৰুড মিছনত মহাকাশচাৰীসকলক সমৰ্থন কৰাৰ বাবে অবিচলিতভাবে গগনযান অভিযানত থাকিব বুলি আশা কৰা হৈছে। ইয়াৰ নিজস্ব কোনো ভৰি নাই, যদিওবা দুখন হাত আছে। ব্যোমমিত্ৰাই হিন্দী আৰু ইংৰাজী উভয় ভাষাতে কথা পাতিব পাৰে। একাধিক কাম সম্পাদন কৰাৰ বাবে ইয়াক প্ৰ'গ্ৰেম কৰা হৈছে।

## তথ্য সংগ্ৰহ

শ্ৰেণী:মহাকাশযান
শ্ৰেণী:ভাৰতীয় মহাকাশ গৱেষণা সংস্থা
লেতেকুপুখুৰী

**লেতেকুপুখুৰী** হৈছে অসমৰ লখিমপুৰ জিলাৰ নাৰায়ণপুৰ ৰাজহ চক্ৰৰ অন্তৰ্গত এখন ঐতিহাসিক গাঁও। এই স্থানটো মাধৱদেৱৰ জন্মস্থান হিচাপে জনাজাত। 

এই অঞ্চল অতীতত **বৰ-নাৰায়ণপুৰ** নামেৰে জনাজাত আছিল আৰু কামতা ৰাজ্যৰ সময়ৰে পৰা এক ঐতিহাসিক স্থান হিচাপে বিবেচিত। অঞ্চলটো শোণিতপুৰ জিলাৰ কলাবাৰী অঞ্চললৈকে বিস্তৃত আছিল। ইতিহাসবিদ অনুসৰি, এই অঞ্চল (বিশেষকৈ লেতেকুপুখুৰী) এসময়ত চুতীয়া ৰজা সত্যনাৰায়ণৰ ৰাজধানী আছিল।

## মাধৱদেৱৰ জন্ম
১৪৮৯ চনত নাৰায়ণপুৰ নামে ঠাইৰ ৰঙাজান আৰু কাঁচিকটা নদীৰ মাজত অৱস্থিত লেতেকুপুখুৰী নামৰ ঠাইৰ হৰিশিঙা বৰা উজীৰৰ ঘৰত মাধৱদেৱৰ জন্ম হয়। প্ৰবাদ আছে যে মাধৱদেৱৰ নাইকটা কাঁচিখন পেলোৱাৰ বাবে ওচৰৰ নদীখনৰ নাম কাঁচিকটা আৰু প্ৰসূতিৰ তেজলগা কাপোৰ ধোৱাৰ বাবে ওচৰৰ জানটোৰ পানীৰ বৰণ ৰঙা হৈ পৰাত পৰৱৰ্তী কালত ইয়াৰ নাম ৰঙাজান হয়। মহাপুৰুষ মাধৱদেৱৰ জন্মস্থান সম্পৰ্কত বিংশ শতিকাত যথেষ্ট বিতৰ্ক চলি আছিল। সেই বিতৰ্ক অনুসৰি নাৰায়ণপুৰ অঞ্চলৰ ৰঙাজান গাঁৱতহে মাধৱদেৱৰ জন্ম হৈছিল বুলি একাংশ ভকতে দাবী কৰিছিল। এই বিতৰ্কৰ বাবেই ১৯৫৪ চনত তেতিয়াৰ বিধায়ক নীলমণি ফুকনক সভাপতি হিচাপে লৈ মাধৱদেৱ জন্মস্থান অনুসন্ধান সমিতি গঠন কৰিছিল। এই অনুসন্ধান সমিতিয়ে দিয়া সিদ্ধান্তসমূহৰ ভিতৰত প্ৰধানকৈ আছিল প্ৰথমতে, নাৰায়ণপুৰত উজীৰ বৰাৰ টোলত লেতেকুপুখুৰীৰ পাৰত মহাপুৰুষ মাধৱদেৱৰ জন্ম হয়। এই বিষয়ে চৰিত পুথি, কিংবদন্তী আৰু ভৌগোলিক সীমা একমত।
## ভৌগোলিক অৱস্থান
নাৰায়ণপুৰ নগৰৰ কেন্দ্ৰস্থলৰ পৰা প্ৰায় ১৫ কি: মি: উত্তৰ পূবে বৰবালি নামৰ ঠাইত এই লেতেকুপুখুৰী অৱস্থিত।লেতেকুপুখুৰীকে আদিকৰি সমগ্ৰ নাৰায়ণপুৰৰ ভৌগোলিক স্থানাংক ২৬°৫৯'৪৭*উ: আৰু ৯৩°৫৩'৪৯*পূ:, ই জিলা সদৰ উত্তৰ লখিমপুৰ পৰা প্ৰায় ৫৪ কি: মি: পশ্চিমে অৱস্থিত। নাৰায়ণপুৰৰ পূবে বিহপুৰীয়া, উত্তৰে বান্দৰদেৱা আৰু পশ্চিমে গহপুৰ, দক্ষিণ দিশত মহাবাহু ব্ৰহ্মপুত্ৰ।

## মাধৱদেৱৰ জন্মস্থান, উজীৰৰ টোল
গুৰুচৰিতৰ আঁত ধৰি একাংশই হৰিশিঙা বৰা উজীৰৰ টোলত মাধৱদেৱৰ জন্ম হয় বুলি নিশ্চিত কৰি অঞ্চলটোৰ পুৰ্বৰ বাসিন্দা আৰু আঢ্যৱন্ত লোকৰ সহায়ত উজীৰৰ টোল বুলি ৰঙাজান অঞ্চলৰ ১৫ পূৰা মাটিৰে উত্তৰে পাঁচটি আৰু পূবে পাঁচটি পুৰণি বৰ পুখুৰী আৰু ঢাপেৰে বৃহত বাহিৰ টোল, আহল বহল ছয়টি ঘৰৰ ভেটি আৰু ঢাপেৰে সৈতে এটি ভিতৰ টোলৰ উপযোগী স্থান চিনাক্তকৰণ কৰি ইয়াকে উজীৰৰ টোল হ'ব বুলি ঠাৱৰ কৰে। ১৯২৬ চনৰ পৰাই উজীৰৰ টোলতে মাধৱদেৱৰ জন্মস্থান বুলি সাধাৰণভাৱে নামঘৰ সাজি নাম-কীৰ্তন কৰাৰ ব্যৱস্থাৰে মাধৱদেৱৰ জন্মস্থান, উজীৰৰ টোল, ৰঙাজান’ প্ৰতিষ্ঠা হয় বুলিব পাৰি। পৰৱৰ্তী সময়ত মাধৱদেৱৰ জন্মস্থান নিৰ্ণয়ৰ ক্ষেত্ৰত স্থানীয় লোকৰ মতভেদ হোৱা দেখা যায়। মাধৱদেৱৰ জন্মস্থান নিৰ্ণয় কৰিবৰ বাবে ১৯৫৬ চনত সাহিত্যিক
তথা শ্ৰীমন্ত শংকৰদেৱ সংঘৰ তদানীন্তন পদাধিকাৰ ডিম্বেশ্বৰ নেওগদেৱৰ সভাপতিত্বত গঠিত হোৱা জন্মস্থান নিৰ্ণয় সমিতিয়ে কাচিকটাৰ এৰাসুঁতিত শিলডুবিৰ সমীপ্যই তদুপৰি প্ৰথম আৰু প্ৰধানকৈ ৰাজবিষয়াৰ উপযোগী টোলৰ সুস্পষ্ট নিদৰ্শনে ৰঙাজান জন্মস্থান খনিকেই গুৰুজনাৰ জন্মস্থান বুলি মত দিয়ে। ফলত আজিও মাধৱদেৱৰ জন্মস্থান সম্পৰ্কে ভ্ৰান্তি আঁতৰা নাই। সেইবাবে ৰঙাজান আৰু লেতেকুপুখুৰী দুয়ো ঠাইতে মাধৱদেৱৰ জন্মস্থান বুলি দুয়োপক্ষই দাবী কৰি আহিছে।
### চিত্ৰভঁৰাল

## তথ্যসূত্ৰ

শ্ৰেণী:লখিমপুৰ জিলা
শ্ৰেণী:অসমৰ ধৰ্মীয় স্থান
কেনেৰী দ্বীপপুঞ্জ

কেনেৰী দ্বীপপুঞ্জ, যাক অনানুষ্ঠানিকভাৱে কেনাৰীজ বুলিও কোৱা হয়, স্পেনিছ স্বায়ত্তশাসিত সম্প্ৰদায় আৰু আটলাণ্টিক মহাসাগৰৰ মেকাৰোনেছিয়াৰ দ্বীপপুঞ্জ হয়| আফ্ৰিকাৰ মূল ভূখণ্ডৰ আটাইতকৈ ওচৰৰ স্থানত, ইহঁত মৰক্কোৰ পৰা ১০০ কিলোমিটাৰ (৬২ মাইল) পশ্চিমে অৱস্থিত। স্পেইনৰ স্বায়ত্তশাসিত সম্প্ৰদায়ৰ ভিতৰত আটাইতকৈ দক্ষিণত অৱস্থিত। এই দ্বীপসমূহৰ জনসংখ্যা ২২ লাখ আৰু ইউৰোপীয় সংঘৰ আটাইতকৈ জনবহুল বিশেষ ভূখণ্ড। 

(ক্ষেত্ৰফলত আটাইতকৈ ডাঙৰৰ পৰা সৰুলৈকে)মূল সাতটা দ্বীপ হ'ল  টেনেৰিফ, ফুৱেৰটেভেন্টুৰা, গ্ৰেন কেনাৰিয়া, লেনজাৰ'ট, লা পালমা, লা গোমেৰা, আৰু এল হিয়েৰ'। এই দ্বীপপুঞ্জত বহুতো সৰু সৰু  দ্বীপ আছে, য'ত আছে লা গ্ৰেচিঅ'ছা, আলেগ্ৰাঞ্জা, আইছলা ডি ল'ব'ছ, মন্টানা ক্লোৰা, ৰ'ক ডেল অষ্টে, আৰু ৰ'ক ডেল এষ্টে। ইয়াৰ উপৰিও গাৰাচিকো আৰু আনাগাকে ধৰি কেইবাটাও শিল অন্তৰ্ভুক্ত কৰা হৈছে। প্ৰাচীন কালত এই দ্বীপ শৃংখলটোক প্ৰায়ে "ভাগ্যৱান দ্বীপপুঞ্জ" বুলি কোৱা হৈছিল।কেনেৰী দ্বীপপুঞ্জ স্পেইনৰ আটাইতকৈ দক্ষিণ অঞ্চল, আৰু মেকাৰোনেছিয়াৰ আটাইতকৈ ডাঙৰ আৰু জনবহুল দ্বীপপুঞ্জ।অৱস্থানৰ বাবে কেনেৰী দ্বীপপুঞ্জক ঐতিহাসিকভাৱে আফ্ৰিকা, উত্তৰ আমেৰিকা, দক্ষিণ আমেৰিকা আৰু ইউৰোপৰ চাৰিখন মহাদেশৰ মাজৰ সংযোগস্থল হিচাপে গণ্য কৰা হৈছে।

## ব্যুৎপত্তি
ইছলাছ কেনেৰিয়াছ নামটো সম্ভৱতঃ লেটিন নাম কেনেৰিয়া ইনচুলেৰ পৰা উদ্ভৱ হৈছে, যাৰ অৰ্থ হৈছে "কুকুৰৰ দ্বীপ", যিটো নাম স্পষ্টভাৱে এই দ্বীপসমূহৰ এটাৰ প্ৰাচীন নাম কেনাৰিয়াৰ পৰা সাধাৰণীকৰণ কৰা হৈছিল – অনুমানিকভাৱে গ্ৰেন কেনাৰিয়া। ইতিহাসবিদ প্লিনি দ্য এলডাৰৰ মতে, কেনাৰিয়া দ্বীপত "অতি বৃহৎ আকাৰৰ কুকুৰৰ বিপুল সংখ্যা" আছিল। 

আন আন তত্ত্বসমূহে অনুমান কৰে যে এই নামটো মৰক্কোৰ এটলাছত বাস কৰা নুক্কাৰি বাৰ্বাৰ জনগোষ্ঠীৰ পৰা আহিছে, ৰোমান উৎসত কেনাৰী বুলি নামকৰণ কৰা হৈছে, যদিও প্লিনিয়ে পুনৰ এই শব্দটোৰ কুকুৰৰ সৈতে সম্পৰ্কৰ কথা উল্লেখ কৰিছে। দ্বীপসমূহৰ জাতীয় পতাকাত কুকুৰৰ চিত্ৰণত কুকুৰৰ সৈতে থকা সংযোগ বজাই ৰখা হৈছে। গ্ৰেন কেনেৰিয়াৰ আদিবাসী লোকসকলে নিজকে "কেনেৰিয়াছ" বুলি কয়  বা ভবা হয়। সম্ভৱ যে জয় কৰাৰ পিছত এই নামটো স্পেনিছ ভাষাত বহুবচনত ব্যৱহাৰ কৰা হৈছিল, অৰ্থাৎ সকলো দ্বীপকে কেনেৰী-এছ বুলি কোৱাৰ দৰে। 

দ্বীপসমূহৰ নাম কেনাৰী চৰাইৰ পৰা লোৱা হোৱা নাই; বৰঞ্চ চৰাইবোৰৰ নাম দ্বীপবোৰৰ নামেৰে ৰখা হৈছে।

## তথ্য সংগ্ৰহ

শ্ৰেণী:পোখালি
শ্ৰেণী:আফ্ৰিকাৰ দেশ
বিশেষ্য পদ

**বিশেষ্য পদ** () কোনো নাম, জাতি, বস্তু বা প্ৰণালীৰ নাম, ঠাইৰ নাম বুজোৱা শব্দক *বিশেষ্য পদ* বোলে৷ চকুৰে দেখা সকলো বস্তুৱে বিশেষ্য৷ অসমীয়া ব্যাকৰণৰ পদৰ অন্য প্ৰকাৰবোৰ হ’ল— বিশেষণ, সৰ্বনাম, অব্যয় আৰু ক্ৰিয়া৷

যিবোৰ শব্দৰ পাছত শব্দ-বিভক্তি যোগ হয় সেইবোৰ বিশেষ্য শব্দ৷ এই বিশেষ্য-শব্দবোৰ স্বৰান্ত আৰু ব্যঞ্জনান্ত হ’ব পাৰে৷ মূল-শব্দ আৰু শব্দ-বিভক্তিৰ মাজত বচন আৰু লিংগবাচক প্ৰত্যয়, নিৰ্দিষ্টতাবাচক প্ৰত্যয় আৰু পুৰুষবাচক-নিৰ্দিষ্টতাবাচক প্ৰত্যয়ো লগ লাগিব পাৰে৷ যেনে- মানুহ-বোৰ-এ>মানুহবোৰে৷

## সংজ্ঞা
* যি পদে কোনো প্ৰাণী, বস্তু, ঠাই, গুণ, অৱস্থা, কাৰ্য্য আদিৰ নাম পোনপটীয়াকৈ বুজায় তাকেই বিশেষ্য পদ বোলে।
* জাতি, গুণ, দ্ৰব্য, নাম আৰু ক্ৰিয়া  পদ বিলাকক বিশেষ্য পদ বোলে৷
* যিকোনো নাম বুজোৱা পদেই বিশেষ্য৷
* যি শব্দই কোনো বস্তু বা গুণ বা প্ৰাণীক বুজায়, সেয়ে বিশেষ্য পদ৷

## শ্ৰেণীবিভাগ
বিশেষ্য পদৰ ভাগ পাঁচটা হ’ল:
# নামবাচক বিশেষ্য (Proper Noun)
# জাতিবাচক বিশেষ্য (Class বা Common Noun)
# সমষ্টিবাচক বিশেষ্য (Collective Noun)
# বস্তুবাচক বিশেষ্য (Material Noun)
# গুণবাচক বিশেষ্য (Abstract Noun)

ড° গোলোকচন্দ্ৰ গোস্বামীয়ে অসমীয়া ব্যাকৰণ প্ৰৱেশত বিশেষ্য পদক গঠন, প্ৰয়োগ আৰু অৰ্থৰ ভিত্তিত চাৰিটা উপবিভাগত ভগায়৷
 আনহাতে সত্যনাথ বৰাই বহল ব্যাকৰণত বিশেষ্য পদ তিনিবিধ বুলি উল্লেখ কৰে৷

অসমীয়া ব্যাকৰণত আকৌ বিশেষ্য পদ পাঁচ প্ৰকাৰৰ পোৱা যায়৷ সেইবোৰ হ’ল:
# জাতিবাচক
# সংজ্ঞা বা নামবাচক
# বস্তুবাচক
# গুণবাচক
# ক্ৰিয়াবাচক

## টোকা

## তথ্যসূত্ৰ

শ্ৰেণী:পদ (ব্যাকৰণ)
শ্ৰেণী:ব্যাকৰণ
শ্ৰেণী:অসমীয়া ব্যাকৰণ
আধুনিক অসমীয়া সাহিত্যৰ ইতিহাস

**আধুনিক অসমীয়া সাহিত্যৰ ইতিহাস** এখন অসমীয়া গ্ৰন্থ। গ্ৰন্থখন আধুনিক অসমীয়া সাহিত্যৰ ইতিহাস অধ্যয়নৰ ক্ষেত্ৰত এখন গুৰুত্বপূৰ্ণ অসমীয়া গ্ৰন্থ। গ্ৰন্থখনৰ লেখক গুৱাহাটী বিশ্ববিদ্যালয়ৰ অসমীয়া বিভাগৰ অৱসৰপ্ৰাপ্ত প্ৰাধ্যাপক ড° শৈলেন ভৰালী। গ্ৰন্থখনত আধুনিক অসমীয়া সাহিত্যৰ ইতিহাসক দুটা ভাগত বিভক্ত কৰি আলোচনা কৰিছে- **জোনাকী যুগৰ সাহিত্য** আৰু **যুদ্ধোত্তৰ যুগৰ সাহিত্য**। গ্ৰন্থখনৰ পৃষ্ঠাৰ সংখ্যা ১৮০।
## গ্ৰন্থকাৰৰ চমু পৰিচয়

শৈলেন ভৰালী একবিংশ শতাব্দীৰ অসমৰ এগৰাকী লেখক, সমালোচক আৰু অধ্যাপক। উপন্যাস আৰু নাট্য সমালোচক ৰূপে তেওঁৰ বিশেষ পৰিচিতি আছে। অসমৰ অংকীয়া নাটকে ধৰি বিভিন্ন দেশী-বিদেশী নাটক সম্পৰ্কে তেওঁ ঐতিহাসিক সমালোচনা আগবঢ়াইছে। ‘গডোৰ প্ৰতীক্ষাত’ নাম দি ছেমুৱেল বেকেটৰ বিখ্যাত নাটক *ৱেইটিং ফৰ গ’ড’* ৰ তেওঁ অসমীয়া ভাঙনি কৰিছে। ৰাষ্ট্ৰীয় আৰু আন্তঃৰাষ্ট্ৰীয় বহুকেইখন সন্মিলনত ভৰালীয়ে অসমৰ হৈ যোগাদান কৰিছে।
## মুখবন্ধ
গ্ৰন্থখনৰ দ্বিতীয় প্ৰকাশ হয় জানুৱাৰী ১৯৯২ ত। প্ৰকাশক আছিল চন্দ্ৰ প্ৰকাশ। গ্ৰন্থখনৰ প্ৰকাশ সম্পৰ্কত মুখবন্ধত গ্ৰন্থকাৰে এনেদৰে লিখিছে: "গ্ৰন্থখন পোনতে প্ৰকাশ কৰা হৈছিল আধুনিক অসমীয়া সাহিত্যঃ দুটি তৰংগ এই নামেৰে। ১৮৮৯ ৰ পৰা ১৯৭৩ লৈকে অসমীয়া সাহিত্যৰ আলোচনাই তাত ঠাই পাইিছল। আৰ্হিকাকত নিজেই চাব নোৱাৰাৰ বাবে অমাৰ্জনীয় ভুল-ভ্ৰান্তিৰে পুথিখন ওলাই আহিছিল। সেইবোৰ ইয়াত আঁতৰাবলৈ চেষ্টা কৰা হৈছে।" 

## জোনাকী যুগৰ সাহিত্য
প্ৰসংগক্ৰমে এই অধ্যায়ত আধুনিক অসমীয়া সাহিত্যৰ পটভূমি সম্পৰ্কে আলোচনা কৰিছে। তদুপৰি জোনাকী যুগৰ সাহিত্য সম্পৰ্কে আলোচনা কৰোঁতে জোনাকী যুগৰ সাহিত্যক তলত উল্লেখ কৰা ধৰণে ভাগ কৰিছে-
# *কবিতা*
# *নাটক*
# *উপন্যাস*
# *চুটিগল্প*
# *প্ৰবন্ধ আৰু সমালোচনা*
# *জীৱনী সাহিত্য*

## যুদ্ধোত্তৰ যুগৰ সাহিত্য
এই ভাগটিত দ্বিতীয় বিশ্বযুদ্ধৰ পিছৰ পৰা বিংশ শতিকাৰ প্ৰায় নব্বৈ দশকলৈকে ৰচিত অসমীয়া সাহিত্যৰ বিষয়ে আলোচনা কৰিছে। গ্ৰন্থকাৰে এই সময়ছোৱাৰ সাহিত্যক আলোচনা কৰিবৰ বাবে তলত উল্লেখ কৰা ধৰণে ভাগ কৰিছে-
# *কবিতা*
# *নাটক*
# *উপন্যাস*
# *চুটিগল্প*
# *সমালোচনা আৰু প্ৰবন্ধ*
#* জীৱনী আৰু ভ্ৰমণ সাহিত্য*

## তথ্যসূত্ৰ

শ্ৰেণী:অসমীয়া গ্ৰন্থ